Pathein khualai ah Motor PK buuk an kah, Senthum le Senhnih thi – Onlinenungak\nPathein khualai ah Motor PK buuk an kah, Senthum le Senhnih thi\nNizaan October 28, Ayeyarwaddy Ramthen, Pathein khualai, chunlai ah Motor PK (Traffic Police) buuk an kah i pahnih an thi. Athi mi hna hi Senthum (Sergeant) Zaw Min Htet le Senhnih (Corporal) Myat Min Oo hna an si i ahote an si hngalhlo mi hna nih an kah hna, tiah KTM nih a tial. The Hakha Times\nthawngpang dang relchap : Kawlin peng ah PDF nih ralhrang umnak hmun hnih an kah; ralhraang 40 hrawng thih dawh in an chim\nSagaing ramthen Kawlin peng chung ralhraang umnak hmun hnih cu rammi vengtu PDF nih hriamnam ngan in hmakhat te ah an kah hna caah ralhraang 40 hrawng an thi men lai tiah NUG Runvennak lei Minister nih thawng a thanh.\nTualchung PDF nih Kawlin peng Nitlak lei kam Kyautpin le Kachinkung kar ralhraang hmunhma laknak le an hnulei i ralhraang 80 hrawng an i dinhnak hmun hnih cu October 27 zing ah an kah hna hi a si. Kahdohnak ah Tualchung PDF lei pakhat hliam tuar a um tiah NUG Runvennak lei Minister Zung nih ni fatin kahdohnak thawngthanh mi ah an thanh. Ref: BBC


Malaysia um Chin ralzam Kawlram ah kuat an tong - THE CHINLAND POST\nMalaysia um Chin ralzam Kawlram ah kuat an tong\nKawlram a kirmi Illegal Migrants Photo: Malaysia Myanmar Embassy\nEditor | 2021 October 27 — Malaysia ah ralzam dirhmun ah i dor in UN a hngak mi Chin miphun chung ah minung 178 cu Kawl ralkap nih uknak a lak hnu in Kawlram ah kuat an tong i an humhimnak le an covo kong ah tihnung le thinphang a si tiah CHRO nih thawngthanhnak cu 26 October ah a tuah.\nKawlram ah kuat than mi minung 178 chung ah minung 28 cu UNHCR card aa tlai mi. ralzam dirhmun in phungning in ca chuahpiak mi an si tiah a langhter.\nKawl ralhrang ralkap nih uknak a lak hnu February in nihin tiang ah Malaysia cozah nih Chin mi minung 359 an tlaih cang hna. Cu an tlaih mi pawl hna cu Kuala Lumpur ah a ummi Kawlram Embassy nih thonginn ah an veh hna i Malaysia thonginn ah hramhram in Kawlram ka kir ko lai timi minsen an thutter hna hnu in atu bantuk in an kuat than hna hi a si tiah CHRO nih a thanh.\n“Nihin ah Chin miphun in minung 40,000 fai Mizoram ah kan zam. Mindat peng ah ralzam 20,000 fai an um. Ramchung ah minung thong tampi um hmun ngei lo in an zam cuahmah lio a si. Hi dirhmun kan phanh lio ah Chin ralzam khirh than cu aho cozah le minung hmanh nih an tuah awk a si,” tiah Salai Za Uk Ling nih peh in The Chinland Post ah a chim.\nNihin tiang Malaysia ah Chin ralzam aa dor rih mi hi 40,000 fai an si rih lai tiah kan theih.#\nNext 𝗔𝗦𝗘𝗔𝗡 𝗦𝘂𝗺𝗺𝗶𝘁 𝗯𝗶𝗮𝗰𝗵𝘂𝗮𝗸-𝟮


Russia Nih Ukarine Khuapi Pakhat Si Mi Cu An Lak Ning Cu Ngeihchia Tuk Si – My News\nRussia Nih Ukarine Khuapi Pakhat Si Mi Cu An Lak Ning Cu Ngeihchia Tuk Si\nadmin April 21, 2022 Leave a Comment on Russia Nih Ukarine Khuapi Pakhat Si Mi Cu An Lak Ning Cu Ngeihchia Tuk Si\nRussia ralkap hna nih Ukraine nichuahlei cu fak deuh chinchin in a tuk peng i, Nichuahlei um Khuapi Kreminna zong an laak khawh cang. Kreminna Khuapi hi minung 18,000 umnak khua a si i, Luhansk region ah Russia nih Khuapi an laak hmasa bik mi a si.\nLuhansk region Governor Serhiy Gaidai nih cun, “Kreminna cu Russia kut ah a um cang,” tiah cawn nihnih ni ah khan a chim. “Ukraine venghimtu ralkap hna cu hmundang ah an ṭhial dih cang i, hmundang ah Russia ral an doh cang,” tiah a chim. Russia nih Kreminna khuapi la ding hin hmunkip in missile in a kah tiah a chim i, civil 200 hrawng an thi, tiah cozah nih a chinchiah nain a taktak ah cun hinak in an tam ṭheo lai, tiah a chim chap.\nRussia nih cun february 24 khan Ukraine tuk hi a thok i, special millitary operation tiah cu tukdohnak cu min aa sak. Hi tukdohnak ah hin civil mi kan hrial hna, tiah Russia nih an chim nain Ukraine nawlngeitu hna chinchiah ning ah civil mi 20,000 leng nunnak a liam cang. Tuzarh cawn nikhat ni khan Ukraine nichuah chaklei cu biatak tein Russia nih a nam ṭhan i, khuate tampi an luhhnawh lengah Khuapi ngan deuh cu missile in an kah hna.\nHilio ah Mariupol khuapi i, Ukraine ralkap tlawmpal le civil mi tlawmpal a taang rih mi hna zong hmun pakhat an i chang peng rih i, Russia ralkap lei nih an sin ah i ap ding in an thanh ṭhan hna nain atu tiang an duh rih lo. Russia ralkap nih cun an sin i an i ap duh lo ahcun an dihlak in civil mi he kan in thah hna lai, tiah an hro hna. President Zelenskyy zong nih Mariupol khuapi i a taang rih mi Ukraine mi hna dirhmun cu a ṭha lo ngai, tiah a chim i, Russia ralkap nih lam an kham dih caah ei le din pekchanh khawh zong an si lo, tiah a chim. Russia ralkap hna nih Mariupol chung um mi a thong leng an rak thiarchuah mi hna cu nihin ni tiang khoika dah an chiah hna kan hngal ti lo, tiah a chim.\nKawlram Pum Pu Huap In Nikhat Chung Kah Doh Nak Ah SAC Ralhrang Cei Lak Cu Mipi Ralkap Nih An Thah Hna →\n← SAC Motor Pakhat Cu Tiva Chung Ah A Tla I Ralhrang Pawl An I Sual Len Leng Ah A Thi Mi Le A Hliam Mi An Tam


Theih Dih A si Ko .Tukum thimnak ah NLD nih a cozah ser khawh lakin an tei ti lai lo kan rak ti ciomi kha kan ruah loning piin NLD nih tei cikcek in an tei ko ai. – Hakha Cherry\nTheih Dih A si Ko .Tukum thimnak ah NLD nih a cozah ser khawh lakin an tei ti lai lo kan rak ti ciomi kha kan ruah loning piin NLD nih tei cikcek in an tei ko ai. Kawi nihcun “taungpio kaanpio” lawng si loin, “mo kaungkin pio” lakin an tei an ti phah. Laiholh in cun holh nih a tlinh lo kan ti rua hnga dah.\nMah NLD nih an teimi kha a dik lomi thimnak a si tiah, USDP nih nihin tiang tlang an au. Ngol an tim lo. Ralkap nih a dik lomi thimnak a si kho tiah, voithum ca an chuah ve. NLD cu kaakhat hmanh an holh lo.\nZeicadah USDP an buai lengmang timi le zeicadah ralkap nih cachuah voithum tiang an tuah ve timi khi hruh tuk lo ahcun theih khawh a si ko. USDP thil tuah le ralkap thil tuah a hmaan ko ti phun le a dik ko ti phun 0 in bia a chimmi le ca a ṭialmi pawl hi an theih lo caah a si hrimhrim lo. An theih lonak a ruang hi an caah a hlawkmi zeidek a um caah a si ko.Credit-Pelhkalh


Min Aung Hliang Nih Phaisa Neih Ti Lo Ruangah A Ralkap Hna Cu, Arbawm Tha Tak Mi A Cawk Piak Hna. – Chintanbo\nMin Aung Hliang Nih Phaisa Neih Ti Lo Ruangah A Ralkap Hna Cu, Arbawm Tha Tak Mi A Cawk Piak Hna.\nApril 21, 2022 admin MYANMAR NEWS 0\nMin Aung Hliang nih cun a ralkap hna sin ah cun a chim mi le a tuah mi le a chim mi cu, zei dah si ti ah cun, phaisa lei in a chan bau tuk cang ca ah, zei dang hriam nam cu chim lo, a ralkap hmenh raldohnak kal tik I bek i meiding hmenh cu a damh piak khawh ti hna lo caah bau in arbawm tah chawm mi cu a beiter cang hna.\nMipi ca ah cun thawng tha pakhat a si ti zong in kan ti khawh cang. Phaisa lo in cun, raldoh khawh a si lo ca ah, Min Aung Hliang cu tuan ah mipi vengtu pasaltha hna nih cun an teih khawh dingdiar hmun ah Min Aung Hliang cu a duh zong duh lo zongah a sung ruangmang can lai.\nMipi vengtu pasaltha hna nih can rau ko te ah tei nak cu an hmuh khawh cang lai, pasaltha rual nan tha zang chuah chin lengmang ko uh law, tei nak cu nan kut cung ah a um deng ko cang hih lungdong l tein hmai ah kal chinchin ko uh law nan tha zang dih lak in tang chin leng mang ko uh law Ram Daw Tu Pasaltha hna.\nThawng dang, Innchungkhar dirh hi a fawi temi ah ruah a si nain a taktak ah cun thil fawimi a rak si lo.Curuangah nupi pasal na ngeih hlan ah atanglei kan langhtermi hna hi thatein rak i ruahcia dih a herh.1.Fangeih kong.\nNupi pasal ngeihhlanah fangeih duh le duh lo kong i chimhruah ta ding.Fangeih duh asi hmanhah azat tiangin rak i ceihcia ding.Cun vanchiat thil ah nu asi lo pa maw fa ngei kho lo dirhmunin umsual ah teh zeitluk tiang dah nu le va kan um ti lai timi pawl tiangin rak i ruah ti cia ding a si.\nNan i duhdawtnak hna teh adih kho te sual hnga maw,Tu na tlangval nungak he Khan van i thium ulaw teh,nangmah nih na duhdawt bantuk tein thihhlan lo an duhdaw vemi a si kho lai maw.\nPakhat le pakhat cungah teh diriamnak taktak nan hmu kho veve lai maw Sau a deih lomi duhdawtnak hna nan rak ngei ziar maw hi vialte tiangin rak ruah cia dihah a tha.4.Kaphnih chungkhar kong: Nan i thitumh a siah cun chungkhar pahnih a ngeitu nan si veve.\nNan nupi chungkhat na pasal chungkhat pawl ai tluk tein nan chawnhbiak veve hna a hau cang.Khatlei lawng dawt tibantuk phunin nan umah cun a poi ngaingai lai.Cubantuk vialte hna cu rualrem tein nan kalpi dih a hau lai.\nKhatlei chungkhar nan i ngamh cia maw I thit-umh hnu nak in thitumh hlanah khatlei khatlei chungkhar kong rak theihcia kha a poinak a um lo.Cutiang cun teh na ruat cia rengreng maw Cubantuk zong ruat lem loin dah nupi pasal a thi menmi na rak si.\nRak ruah cia a herh dihmi lawngte an si.6.Zeipaoh Sungh a hauh caanah teh na sungngam taktak lai maw? Nan i duh lioah nangmah caah cun zeipaoh ka ngamh dih.\nKa nunnak zong ka pekngam na ti tikah,nupi pasal na van ngei i a takram na van phak tikah teh na biakam mi hna pawl cu na tuahngam taktak lai maw Na biakam mi vialte cu na tuah caan an hungphan te lai.Na sinak dihlak,na khuaruahnak le lungput, Na ngeih lomi tiangin na sungh caan phan sehlaw teh na tlinh kho taktak lai maw.\nNan chungmuril biathli thup nan i thei ve ve maw :Nan pahnihin nan i umh hlanah nan sining hlun,na thinlungput le ziaza, nan sining dihlakin i chimruahnak nan ngei kho veve maw\nCubantukin nan i chimruahnak nih cun pakhat le pakhat i theihthiamnak a chuahpi i a tha taktak. Cu bantuk cun teh ai chimh ruah mi nan si kho maw.Pathian samhrisih nan si taktak maw.\nZeitlukhmanhin i duhdaw ko ulaw Pathian samhrisih nan si loah cun sau a deih kho hlei lai lo.Curuangah tar tiangin nu le va nan sikhawh ding le sikhawh lo ding kha theihkhawh cia i zuam uh.\nMin Aung Hlang Nang Mah Le Na In Chung Dih Lak In Tuan Ah Rak Thicolh Uh Law,\nKan U Nau Si Mi Ralzam Hna Cu, Ralhrang Hna Ruangah In Rep Neih Lo Bangin Ramtang Ah An Temtuar Ning Cu.


USA um Chinmi caah a hertuk mi: Trump nih Coronavirus kong ah zulh ding a phuan cang\nUSA nih Coronavirus a buaipi ning hi cu zaangfah a si tuk cang. Mi tampi nih President Trump an soisel mi zong hi an mawh lo. Ram pakhat hotu a si caah soisel ding a si ko. Natein USA cu Democracy ram a si ruangah, pumpak duhthimnak a si tiah an ruah tuk caah President Trump zong nih tu a tuah bantuk in a rak tuah duh lo mi si\nApril in Official Press Briefing, Coronavirus Pangdamic a ngei tu lo hnuah a President Trump nih Briefing a vun ngei tthan cang. A chim mi pawl hna cu, Mipi nih kan dihlak in face mask kan hmang dih lai tiah a chim.\nMipi hna cu face mask hmang ding dih in a nawl hna. Public Health Crisis an tuar lio a si. Face mask nih mi tampi nunnak a kham lai ti a chim\nAtu dirhmun ah cun Covornavirus cu a kar ding lengmang mi a si caah mipi nih mah rai in kan i vennak ding caah face mask hmang ding dih a si tiin a chim. Tu hi 4 million leng nih an ngei cang. Vaccine zong a rau hlan ah ngei khawh ding in fakpi in rian kan ttuan lio a si\nMah bantuk bia le hla hi ka chim duh lo mi a si, Social Distancing tuah khawh lonak hmun ah face mask kan hmang dih lai.\nCentral for Disease Control and Prevention Director Robert Redfield nih a chim ning ah cun, Americans vialte nih lengah kan chuak tika, face mask kan hmang dih a si ah cun thlakhat chungah mah zawtnak hi fakpi in a tlawm lai tiah a chim\nPresident Trump an Monday ah Face masks a hmang mi cu twitter ah retweet a tuah tthan. cun “Think about patriotism,”ti a ttial.\nPresident Trump nih a chim ning ah cun, ka administration nih fakpi in vaccine kan ngei khawhnak ding caah rian kan ttuan li a si, Americans mipi tampi an thi mi hi kan duh lo tiah a chim\nCapitol Hill ah Lawmakers & White House officials pawl nih trillion-dollar-or-more phase four rescue package kalpi tthan ding in lam an kawl lio a si. Treasury Secretary Steven Mnuchin , acting chief of staff Mark Meadows nih tuesday ah, House Speaker Nancy Pelosi & Senate Democratic leader Chuck Schumer hna cu Aid package 4 kalpi tthan ding in bia ruati ngak ngei an nih tim. Credit- White House\nBe the first to comment on "USA um Chinmi caah a hertuk mi: Trump nih Coronavirus kong ah zulh ding a phuan cang"


Rev. Dr. Thawng Tha Thang le a pa Bishop Dr. CK No Chhum - News and Media\nRev. Dr. Thawng Tha Thang le a pa Bishop Dr. CK No Chhum\nMay 3, 2022 admin MYANMAR 0\nRev. Dr. Thawng Tha Thang le a pa Bishop Dr. CK No Chhum nih Ralzam Caah Inn Hmun an Pek Lai! Chinland Foundation ah President atuan lio mi Rev.Dr. Thawng Tha Thang le a pa Bishop Dr.CK No Chhum nih kan miphun ralzam in Yangon ah a dor mi hna caah inn hmun 100 an pek hna lai. Hi inn hmun peknak kong he pehtlai in Rev.Dr. Thawng Tha Thang nih a tanglei bantuk in a Facebook cahmai ah a langhter.\nPathian thawng le thla a kan campiaktu mipi thawng in Miphun hawi ralzam chungkhar 100 caah innhmun 100 kan pek hna lai. Mirang kut in kan luat hnu kum 74, kan Chinmi tuanbia ah a mui cemmi chan ah kan um. Cu chan cu kanmah chan he aa tong ve.\nInn le lo zamtak in Yangon a rak phan i mi dum, mi lo ah tar nu tar pa, nu le ngakchia rual he an um ka hmuh tikah, an ca i a herh cemmi le a har cemmi innhmun zalhpiak hi, 𝗞𝗮 𝗹𝘂𝗻𝗴𝘁𝗵𝗹𝗶𝘁𝘂𝗺 𝗹𝗲 𝗸𝗮 𝘁𝗵𝗹𝗮𝗰𝗮𝗺𝗻𝗮𝗸 a rak si zungzal. A bik in zumhnak ah a der rihmi kan miphun hawi hna ka zoh hna tikah miphun le biaknak in an kan tlautak sual lai ti hi ka phan cemmi pakhat hi a si.\nKan miphun hi million pakhat kan tlin khawh nakhnga nau ngeih tam kan hau bantukin a um ciami kan tlau lo naklai biatak tein kan i ven a hau ko. Tutan kan miphun nih a tonmi harsatnak le muihnak ah hin, kan chan he aa ton ve bantukin, ngeih le chiah zeizong vialte zamtak in a rak phanmi miphun hna caah,\nHringtu ka pa Bishop CK No Chhum he innhmun 100 (40×60) pekchanh khawh kan i tim. Hringtu ka pa nih hmun 50 a ka bawmh lai i, kei nih hmun 50 ka chap lai. David nih Bawipa cu kei mah ka ngeihchiah hrim in ka thangṭhat lai a ti bantukin kanmah ngeihchiah tein kan miphun caah kan pekchanhmi a si lai i,\nInn saknak tu ah bawmh kan halpiak te hna lai. Miphun hawi a harsami hna caah bawmhnak hal hi kan ning a zak hrim lo. A bik in hi harnak i a um ve mi kan fale hna hi, fim thiamnak cawnpiak hna in le foundation tuahpiak hna in kan khua, kan peng le kan miphun caah bochan khawhmi ah kan ser ṭhan hna lai. Kan ngeih ruangah si bak loin, kan miphun tuanbia i kan tonmi a hmui cemmi caan ah, kan miphun he lungfak le ngaihchia in kan tuarṭinak tu khi a si. Bawipa nih a kan dirpi in a kan bawmh ko lai. Crd – TCP\nOnline In Sui Zuar Nu\nSAC Nih Chin Ramkulh


USA ah um Chinmi ralrin chin chin hna u sih: USA cu pakhatnak le pahnihnak a si cang\nUSA thawngpang cu a chia chin lengmang, A damlo mi an karh chin lengmang i, a thimi zawng an tam chin lengmang. Atu cu a zawtmi tam bik nak ram a si cang i. A thimi an tam chin lengmang caah Spain an khum cang. Spain ah hin mi 14,792 an thi cang i. Minung 148,220 nih mah zawtnak hi an chonh cang. USA ah cun 435,160 nih an chonh cang i a thimi dihlak hi 14,797 an si cang.\nScott Morrison (PM) nih Australia mipi sin ah bia chimnak a ngei. A bia chimmi athatuk i, Australia mipi hna a ngamter ngai……Chinmi tampi umnak Australia PM Morrison nih coronavirus ruangah Autralia mipi sin ah bia chimnak a ngei. A bia chimmi a thatuk hrinhrang. Vawleicung cu coronavirus ruangah muinak khur ah a kan lut pi cang. A thimi le damlomi an tam tuk caah mikip nih kan Pathian kan au thluamah cang. Pathian lawng si kan himnak lungpi a si tiin Pathian hmai kan kawl cio. Coronavirus ruangah athimi zat hi 964571 an phan cang i, a thimi hi 49246 an phan cang. A dam tthan mi hi 203274 an si cang\nBe the first to comment on "USA ah um Chinmi ralrin chin chin hna u sih: USA cu pakhatnak le pahnihnak a si cang"


Kawlin peng Phalay khuami a thong leng an inn le lo kaltak in an zaam – Buanchukcho\nPhalay khua chungah rallokap minung 70 hrawng atu tiang hmunhma an lak caah Phalay khua inn (Chungkhar) 300 leng cu a himnak hmun ah an zaam.\nAugust 24 zaanlei suimilam 6:00 hrawng ah Kawlin khua Palek sakhan cu min theihlo mi phu hna nih kut in chehmi bomb in an puah hna tiah Kawlin khuami pakhat nih a chim.\nRunvennak lei Deputy Minister Daw Khin Ma Ma Myo cu Union Minister for Commerce ah an thial\nNUG cu April 16 ah khan dirh a si i caan kar lak lungrual nak cozah a si i cozah chung ah 2020 kum thimnak ah tei a hmu mi palai hna, tlangcung mi aiawh tu hna,uk nak hramhram a la tu rallokap duh lo nak a langhter tu hna an i tel.\nCozah phu chung ah hin Vuanci bu 15 in dirh a si.May 5 ni ahcun mipi veng tu ralkap zong kan dirh cang tiah an thanh.\nKaren(Karenni )Ramkulh Palek An Dirhnak Kong KSCC Cathanh\nUknak hramhram in a latu rallokap dohnak ding ah CDM palek cozah riantuan minung 320 nih Karen( Karenni) ramkulh palek phu (Karenni Satate Police – KSP) cu kan dirh cang tiah KSCC nih nihin August 25 ah a thanh.\nMyanmar Migrant Worker Hna Cu Thai Nih MoU In Auh Than A Timh\nThai cozah nih an ramchung riantuantu an i daihkhawh nak caah Kawlram telin Cambodia, Lao ram in migrant workers sing 4 cu Memorandum of Understanding (MoU) in au thanh a timh tiah Thai lobour ministry nih a thanh tiah Bangkok post nih a tial.\nThai cozah Department of Employment (DoE) nih hlathlainak a tuahnak ah May thla chungah Thai business operator hna nih Kawlram mi 256029, Cambodian 130,138 le Lao mi 38536 an herh i, a tam deuh cu agriculture, livestock, construction, hospitality le garden production ah an herh.\nRamchung riantuannak vialte tha tein a kal than khawhnak caah hawikom le pawngkam ram hna he MoU an rak ngeihcia bantukin riantuantu hna hi auh than an timh mi a si. A tu ah Thailand nih a ramchung riantuannak vialte kalpi than khawhnak dingah riantuantu sing 4 leng an herh tiah theih a si.\nThailand nih riantuantu hna auh than dingin a timhnak hi a sau cang nain, covid ruangah an duh ningin an kalpi khawh lo mi a si i, riantuantu sing 4 leng an herh mi chungah Kawlram in migrant worker sing 3 leng auh than a timh tiah theih a si.\nMigrant worker hna an auh khawhnak dingah Thai cozah department of employment nih a herh mi covid zulh phung le riantuantu hna an ngandamnak zong tha tein chek an si lai tiah Bangkok post nih a tial.


Thinzar Wint Kyaw Nih A Chunmang A Phuan Cang Hih – THLIZIL THAWNGPANG\nJuly 15, 2019 Zohnuam Myanmar\nKawlram Actress Thinzar wint kyaw cu a darling mirang pa he an ii piat hlan ah khan cun sexy photo thlak nak rumro ii a caan a peh nain an van ii then hnu cun a thlak ti lo. A ruang cu a mah nih a chim mi cu sexy photo thlak cu kai ding rih cang lai tiah a rak chim cang.\nSinain tutan interviews an tuahnak ah cun sexy photo thlak hi ka duh tthan cang ko tiah a chim. Cun a mah nih si a duh cem mi cu singer si hi a duh cem. Tuhi saisai he hlasak training a laa cuamah a si tiah an chim. Tutan ah an hal mi cu zei ruangah dah saisai thenthen he cun na cawn, kawlram ah hlasak thiam le hlasak chim tu an tampi lak ah tiah an hal . Amah nih a chim mi cu saisai aww hi ka uar cem, a hlasak mi zong mitha dam cem tiah a chim.\nCun sexy le zong cu a rau hlan ah an hmanthlak tet hmuh tthan asi cang ti zumnak an nei. An ruat tih ah zei ruangah dah singer si hi a duh hnga tiah an chim cio ti , a hlan a darling hi a ngai pah rih tawn le si lai, cucaah zei lei hman in ngeink langter kho asi lo caah , hla lein langter hna a duh pah ii si lai tiah an chim .\nPrevious Post:Songhye Kyo Cu Ningzak Taktak In An Van Soisel Hoi Cang, Zaangfak Tuk A Si Ko\nNext Post:Nilen Nih A DawtTuk Mi A Darling Thla 10 Chung A Phuan Mi Hla A Chuah Cang+Video


Dr. Aung Myint Thang Cu Athaw A Chuah Khawh Lo Caah A Thi Deng I Thlacam Bawm Hna Uhsih – Chuncha News\nCOVID-19 ka ttih ruang ah mask ka hman tuk deuh i ka cuap ka hrawh i ka thi deng. Tuzan lei cu ka thaw ka chuah kho lo, ka thi deng. Mask sautuk hman zong ttih a nun ve caah mipi hril hi a ttha bik. Dawn Chin unau nan thlacam bomh ka herh. Credit: Aung Myint Thang\nThawngpang relchap,, Theih ternak :Hi kong hi a luancia caan le ni ah a rak si cia mi thil asi. Cucu zeiruang ahdah tu ah a thar in kan rak tar tthan ti ahcun election a naih chin thluamah caang caah Trump aduh mi nih Trump tthatnak le a rak tuah sernak kha anmah le Online Account cio ah an i tar.Cu bantuk cun tutang ah Trump cu thangtthat a ton taktak tthan mi cu US president vialte ah hin Amah Trump le Truman lawng nih an thlahlawh cu an mipi caah an hlut tthan duh tiah an ceih i trump cu an tthangthat.Cu ruangah cun tu ah kan rak tar tthan ve nak asi.


Vawleicung khrihfa Bible ca ngan bik cu waynai Bible hi asi. – Chin 7 News\nVawleicung khrihfa Bible ca ngan bik cu waynai Bible hi asi.\nMay 16, 2019 admin WORLD 0\nVawleicung Bible ca ngan bik kawng na thei bal maw? Khuaruahhar thil pakhat cu asi ve ko e. hi Bibble ca kawnglam tlawmpal ka van langhter lai. Kum 1956 ah khan ACU Library nih cun ( kha tanah khan Library hi ACC tih arak si ) nih cun Fort worth I, Rosen Heights church of Christ sin in laksawng adawng I, mah hi hi Library History laksawng pekmi ah angan bik asi. Los angeles CA I khawsa mi Louis Waynai nih cun kum hnih bak abuaipi hnuah kum 1930 kum ah khan arak tlamtling tein arak tuah khoh.\nMah Bible ca hi KJV version asi. Hi Bible nanpi tuah ding hin suimilam 8700 nak tam acaan ahman. Mr. waynai nih cun Tualchher Rubber stamp Press in Bible bia hna cu aprint hna ti asi. Thi harsa ngai cu asi ko lai. A tial lio ah hin Bible hi Tuangah achiah I, akeu pah hin aharsa ngai tiah ati. Zei ruangah tiah cun hi bible hi akau lei 98 inches le asang lei 43.5 bak asi ruangah asi. Achah lei hi 34 asi. A pages hi 8048 bak aum fawn arih lei hi 1094 pounds rit bak asi.\nA tu ah hin Bible hi Oak thing le thlalang I tuahmi chungah tha tein chiah asi. Cu bawm cu Willa B Patterson nih arak present mi asi. Asinain hi bawm tuah tu cu Jim Michael asi I, 1989 ah arak sermi asi. Mitam pi hna nih cun 1800 macklin Bible deuh kha vawleicung Bible ngan cem ah an rak ruah I, cu bible cu Volume 7 tiang print arak si I, feet 2 asang le 130 ponds aritmi asi ve. Macklin hi printing press in tuahmi ah cun Bible ngan bik cu asi ko. Asinain zeidah angan deuh tiah cun waynai Bible hi angan deuh ving. Hi bible hi tawngtham tuk dingah cun athalo ngai nain Brown Library ah cun tawngtham cem mi asi fawn.\nTatmadaw ” Hluttaw 25% kan i telmi nih mipi a hnorsuang lo,”\nPastor Abraham Ben cu Thong in a chuak cang


Hakha Thonginn in Minung 37 nih Luatnak an Hmu – Buanchukcho\nJune 30, 2021 admin THAWNGPANG 0\nNihin (June 30) ah Hakha palik thonginn in minung 37 nih luatnak an hmu, tiah thawng kan theih. Nihin a luatmi pawl hi SAC nih pohma no. 505 (a) in taza an cuaimi hna an si. A luatmi minung 37 chung ah minung 9 hi nu an si i, a dang minung 28 hi pa an si.\nHakha thonginn ah minung 65 hrawng an rak hren hna i, nihin ah an thlah lomi hna minung 28 an taang rih. Kalay thonginn ah an kuatmi hna minung 6 zong thlah an si rih lo. Nihin ah Myanmar rampi huap in SAC nih tongtla 2,342 luatnak a pek hna. The Chin Journal, June 30, Hakha #Hmanthlak: Hakha palik thonginn in a chuakmi pawl chungkhar nih an hngah hna lio. (June 30)\nColonel Saw Fado cu Commander of the 7th Brigade of the Karen National Liberation Army (KNLA) caah an thim


USA, China le WHO (China uico) an buai chin lengmang cang. Vawlei boruak a chia chin lengmang cang ko\nBoruak a chia chin lengmang cang, mah bantuk in tu lio vawlei dirhmun a si cang caah zeibantuk thil kan tawn te lai ti lawngte lungah a um cang. Tu dirhmun ah cun vawlei ramkip nih China le China uico (WHO) cu sual an phawt hna i, natein WHO le China nih an cohlan duh lo\nTedros Adhanom Ghebreyesus, the World Health Organization director general zawng a buai tuk cang. China a dirkam tuk ruangah USA nih WHO fund a pek tawn mi cu a suspend piak cang fawn. Coronavirus pandemic hlethlaitnak World Health Assembly a ra ding mi ah US nih Taiwan independent observer si ding in a duh, natein China nih a duh fawn lo\nOne China policy, Wayward Province reunification ding caah China nih fakpi in a zuam lio ah, Taiwan lei nih independent an duh i, an mah tein Independence bantuk in an um cang fawn. China nak in US lei ah thazag a pek deuh fawn, China nih ka ram pakhat a si a ti fawn. Taiwan nih World Health Assembly, non voting observer ah kum 2009 -20016 ah a tel cang fawn. Taiwan President Tsai Ing Wen President a si thawk in China nih Taiwan Observer sinah an phih piak\nRam tampi nih Taiwan cu Word Health Assembly Observer si ding in an duh. China le Cuba lawng nih an duh lo. Mah bantuk in a si caah WHO Leader caah zeitin dah rian kan ttuan lai ti cu theithiam a har ngai lo. WHO nih China lei ah thazang a pek deuh fawn, natein WHO tangka tampi ina bawmh tu hi USA a si tthan hoi.\nEswatini in southern Africa ,Honduras in central America, Canada, Australia, Japan, Germany, France, the UK, Australia, New Zealand le US tepawl nih, Taiwan cu World Heath Assembly ah tel seh ti an duh. Credit- Theguardian\nBe the first to comment on "USA, China le WHO (China uico) an buai chin lengmang cang. Vawlei boruak a chia chin lengmang cang ko"


AA THIL TUAH CU RALHRANG HNA CA AHCUN LAWMHNAK IN AN KHAT AI – The Chinlung Post\nJune 18, 2021 admin Military 0\nRALHRANG CAAH THAWNGPANG TTH NGAINGAI A SI KO HIH. AA nih June 16 le 17 ni 2 chungin ralhrangbu bawi hna telh in an tlaihmi minung 23 an thlah than hna tiah theih a si. Minung 6 hna cu June 16 ah Myauk-o peng Kyaukkyat khua ralhrangbu kut ah an pek hna. A dang 17 hna cu June 17 ni ah Butitaung peng Teitaungpyi khua Tatmah 22 tang LIB 210 tatyinhmu Lt.Col. Aung Zaw sin ah an pek.\nThawngpang Dang:Bomb puah ruangah ralhrang kawlralkap lei hliam a tuarmi le a nunnak a liammi zong an um kho tiah ruah a si. Tamwe ah bomb a puak ngaingai. Cu bomh puahnak a can caah minung pakhat a thi pakhat a kut a tan, Cun Ralhrang Kawl ralkap lei zong hliamhma a pu mi le a nunnak a liammi zong an an um kho tiah thawng zamh nak nih alanghter.\nYangon region Tamwe township I hmun hnih ah tu ni June ni 18 zanlei nazi 3 le minute 20 hrawng ah bomb a puah caah minung pakhat a thi I a dang pakhat cu a kut a tan, cun ralhrang kawl ralkap a cheukhat zong an thi liam kho tiah pawngkam um mi mipi hna nih Yangon Khat Thit media ah thawngzamh nak ah tuni thil cang konghe pehtlaiin thanhnak a tuah.\n147 lam chung USDP zung pawng ah a dir mi ralhrang kawl ralkap mawtaw cung ah a puak, cun ralhrang kawl ralkap sakhan pawng ah a dir mi ralhrang kawl ralkap mawtaw cung ah voi 2 a puak than.Ralhrang kawl Ralkap mawtaw cu mei a kang I ralhrang kawlralkap cheukhat zong an I hliam tiah an langhter chih rih tthan.\nRalkap lei a thi mi an um le um lo cu theih asi rih lo. A voi 4 nak bomb cu 155 lam ah a dir mi taxi cung ah a puak. Mah taxi pawng ah minung pakhat a ril mi minung pakhat a um. A thi cang rua tiah an chim, Cun a pawng ah kut a tan mi pakhat zong a um tiah Yangon Khat Tit media ahcun mipi pakhat nih thawng a pek. Bomb a puahnak ralkap mawtaw cu a cim cikcek dih. Ralkap lei a thi mi an um le um lo tu cu confirm khawh a si rih lo tiah an chim.\nThawngpang dang: KIA nih ralhrang kawlralkap cu an bawh hna i, an motor he an rat cuahmah lio ah an kah hna. Hi konghe pehtlaiin thawngthanhnak an tuah mi cu KIO central zung pi umnak Laiza pawng ah ralhrang kawl ralkap hna nih ralkap thaazaang an rak chap. Ralhrang kawlralkap hna nih thaazaang chap dingin an rak rat lio ah atubantuk in an kah hna hi a si.\nRalhrang kawlralkap hna nih thazang chap ah a rak kai mi mawtaw cu Doh Phung Yan an phak ah KIA lei nih lampi ah an rak bawh hna i an kah hna tiah theih asi. June thla ni 18 zinglei nazi 10 le cheu hrawng ah Banmaw lei in a rak kai mi ralkap mawtaw 7 cu Doh Phung Yan phak hlan deuh ah KIA lei nih bomb an puah hnawh hna I a khawng mi an um le um lo cu theih khawh asi rih lo tiah khuami pakhat nih KNG media ah thawng a pek.\nRalhrang Kawl Ralkap lei nih Alawbum cu lak than an timh caah eidin ti rawl le hriamnam pawl cu Banmaw lampi in an thir len tiah a chim chap. Cutin thil a thir leng mang mi ralhrang kawl kralkap mawtaw pawl cu KIA nih tu le tu an kah leng mang hna tiah teih hna asi. Tuni kahdohnak ah minung zeizat dah an nunnak aliam timi tucu an langhter chih lo.\nFAKTUK IN BOMB A PUAK, RALHRANG A THIMI ZAT LE HLIAM A TUARMI ZAT..


Khah! Bochanmi Salai Ram Tinthei Nih A Chimmi Hi A Fiang A Ngai Ko Hih – Chin World News Evening\nRamkhel bia cu biafang fangkhat hmanh hi a thuk ngaingaimi asi i; innteek leiin lawmhnak bia chim timi zong hi suallam a thuk hringhran. Thantlang khuami nih CNF cu recognised a tuah diam cangmi asi ko caah khuami aiawh in lunglawmhnak bia an chimter asi.\nUnion leiin Kawlmi le Kawlbawi a rami pawl hmai ah, “Thantlang cu kan ram asi, kan hmun asi, kanmah kan puai asi, nanmah cu kan mileng nan si, kan puai nan kan zawh caah kan ilawm”, timi hi sullam thuk taktak asi. Lunglawmhnak bia in a hnulei ah Chin miphun nih kan khelmi tampi biathup in nalh chih asi ko. Hriamtlaibu pakhat, inntek aiawh in biachimter cu ralkap hrim cu an lautuk lai.\nInntek asimi nihcun, khual cu lunglawmte in a don awk asi. Chin miphun kan nunphung asi. Inntek cu don le hmunhma pek kan haulo. Thatnak lei tuin cuan ko hna usih. Credit: Ram Tinthei\nNihin hi ni sawhsawh a si lo, mahte khuakhaan lairelnak kan hmuhnak le Chin Miphun Ni a si: Dr. Salai Lian Hmung Sakhong. Thantlang khua ah tuah mi, Kum 72nak Chin Miphun Ni ah Dr. Salai Lian Hmung Sakhong nih, “Nihin hi ni sawhsawh a si lo, ni sunglawi sawhsawh zong a si lo, Chin Miphun Ni a si,” tiah CNF ai-awh in siseh, Thantlang khuami ai-awh in biachimnak ah a chim.\n“Miphun Ni ti mi hi ni dang bantuk sawhsawh a si lo. Kuli-phorh (forces lobor) kan luat ni, Chiahpek kan luat ni, Mirang kut in kan luat ni sawhsawh a si lo. Federal Democracy phung chung ah kan luh i Mahte Khuakhaan Lairelnak Nawl kan ngeih mi Ni Sunglawi tu a si. A luancia tuanbia kan zoh tik ah hramhram pennak le uknak kan duhlo i kan kheel lengmang mi, kan doh lengmang mi a muru le a theipar kan temnak Ni Sunglawi a si,” tiah Dr. Salai Lian Hmung Sakhong nih lunglawmh biachimnak ah a chim.\nDr. Salai Lian Hmung nih a chimchap mi cu, “Panglong minthut ah Chin pasaltha pathum; Pu Hlur Hmung, Pu Thawng Za Khup le Pu Kio Mang nih min an thut. Panglong cahren caag 7nak ah Tlangcungmi hna zalonnak le sining fiang tein a langhter. Asinain, nihin ah Panglong minthut le cahren pawl tlam an tling rih lo. Cu ruang ah nihin tiang ramchung ral ti mi civil war a daih khawhlonak hi a si. Hihi, nihin ah a kan telpi kho mi Myanmar ram Ruahnakpetu Daw Aung San Suu Kyi hruainak in kar khat hnu khar khat in a kan hruai lai i tlam a tling te ko lai, ti zong ka zumh,” tiah a chim fawn.\nTuan deuh ahcun CNF lei in biachimnak nawl Cozah nih a pek lo ca ah cunglei ah an halpiak hna i atubantuk in Dr. Salai Lian Hmung nih a siaherh tampi a chim mi lak ah, “Nihin hi Chin Miphun Ni a si. Mahte khuakhaan lairelnak nawl kan ngeih mi nicaan a si,” tiah biapi in a chim mi kha kan langhter mi a si. Credit: The Hakha Post


Trinity Le Oneness Bible Debate An Tuah Zan Khat Nak I Thil Cangmi Cu Ngaihchia Ngai A Si - Khuaruah Har News\nNai UPC Pa UPC.Rev.Thangliansanga le Dr. PC Biaksiama Bible debate nak cu zankhat a zohtu an hei tam khawh ning cu khuaruahhar ngai a si. Mizo mipi long si lo in vawleicung Laimi tam tuk nih kan zoh rih fawn hna. Kan theih dih cio bang in Bible dabate vawi tampi an tuah cang nain nihin tiang cu nihcun thil ttha a chuahpi mi hmuh awk hi a um lem lo tiah ka ruah.\nHmuh awk i tam cem mi cu Online cung in comment chiakhat taktak pawl hmuh awk tawr le cheng hmuh awk long hi a si deuh cem. UPC hi cu hmailei zongah debate an tuah len zong ah UPC in khrihfabu dang ahcun zeitik hmanh ah an i tthial hlei ding si lo. Cun Trinity a zumtu khrihfabu hna zong zeitik hmanh UPC ah an lut hlei ding khi asi lo.\nNizan tihni le nizan UPC Pa UPC.Rev.Thangliansanga le Dr. PC Biaksiama Bible debate an tuah a zan khat dih hnu zantlai ah khan mi zei ti theih loh mi nih UPC Biakinn an bauh i a chung thilri cheukhat an hrawh tiah theih asi. UPC comment nak zoh tik ah Dr. PC. Biaksiama nih UPC pa a tei lo tuk caah thinhang in an tuah mi si tiah comment tampi kan hmuh. A tang ah hin Youtube video ka thil chih rak zoh ve.\nRelchap- Kawlthlen Hlanah UPC Pa Nih Kawl 3 A Kawl Manh.Dr.Rual Uk Cu Zeibantuk Khin Dek A Hei Um Vehnga!!\nA hmasa ah hin,Rev.Thangliansanga nih minute 20 hi a mah nih a cohlan ning cu duhtawk in a chim,hi hnu ah hin,Upa Dr.PC.Biaksiama nih cun minute 20 chung a chim ve,hi hnu ah hin pakhat le pakhat bia i halnak a um.\nBawlung chuih siselaw tihin ka chim hnga.”Kawl thlen hlan ah khan,Rev.Thangliansanga nih duhtawk in bawlung cu a tongtham le Dr.Pc.Biaksiama le a mah lei i a ttang mi hna cu bawlung in a hlen a hlen hna caah bawlung tinglo in a thluuk leen hna.\nKawl thlen hlan ah hin,Rev.Thangliansanga le a leittang nih hin kawl 3 tluk an kawl i,Pu Biaksiama le a hawi le nih cun an mah lei kawl pawngin an chuihpi hna i,an kawl lawnglawng a kawl sual lai tiah an veng hna tiawk khin an um. Asinain,Rev.Thangliansanga le a hawi le nih cun an kawl tthiam ko hna.\nKawl thlen a si.Rev.Thangliansanga nih cun,Kawl thlen hlan i a chuih tthat ning phun khan chuih ttha peng dingin airuah,hi lio ah,Pu Biaksiama le a leittang hna nih bawlung cu an i lenh ve cang,Pu Biaksiama le a hawile nih an lei i bawlung an hei chuih/bia an halnak hna cu leh khawhlo mi an van ngei cang.\nKawl thlen hnu a donghnak tiang ah hin cun kawl 4 veve an i kawl cang i,a hnu ah Pu Biaksiama nih a donghnak bia a chim i,a duhtawk in a chim mi bia cu,Rev.Thangliansanga le a hawi le nih lehnak caan a um ti lo,caan ngei hna selaw leh ding tampi an ngeih ka zumh.Hi lio caan kha.Dr.Rual Uk nih a rak ngeih ve ahcun a taksa a fah dih ka zumh.\nA sullam cu,UPC kong hi,Dr.Pc.Biaksiama le Dr.Rual Uk nih hin an buaipi bik mi pakhat ah aitel caah,a hawittha.Dr.PC.Biaksiama,mipi nih kan zumhnak in a cawl khawhlo mi a rak hmuh i a rak theih ve ko ahcun a um kho hrimhrim lai lo i,a taksa tiang in a faak dih kho ti khi ka chim duhnak a si.Asullam cu,Bible ah ka bochan caah a si.\nNote:Hi kongah ttanh hlei in ka ttial lo,keimah nih a dongh tiang ka ngeih mi chungin ka ttial mi a si.Tuzan 23 June ,zan suimilam 8 pm,india caan ah khin ngeih khawhtthan a si lai.


Hakha Dawrthar Pu No Val Ralkap nih an tlaih – The Cherry Par\nHakha Dawrthar Pu No Val Ralkap nih an tlaih\nTuzaan (March 24) zaan 10:00 hrawng ah Hakha Dawrthar sang, Hakha Town Coffee dawr hmai Pu No Val cu Ralkap nih an tlaih i an kalpi. Hi kong hi pawngkam a hmutu nu pakhat nih “Atunai suimilaam 10:00 hrawng ah khan an inn hmai ah meithal zuun thum hrawng an puah. An tlaih i an kalpi kan hmuh i zeiruang ah dah a si hnga,” tiah The Hakha Times ah a chim.\nTuzan ah midang zong zeimaw zat an tlaih hna tiah kan theih. Ralrin a herhnak kong he pehtlai in upa pakhat nih “A bik in kan fale hruaitu le rungvengtu deuh hna kha i ralrin le lamzawhnak ah hman mi hriamnam phun poh cu fel tein thuhnawh an hau, tlaitawn ah chiah bak lo ding a si,” tiah a chim.\nHakha lamtonnak pawng ah ralkap le palek nih meithal zuun hnih an puah. Lampawng in datmei in an ceuh, innka an kingh, CCTV pawl an hrawh, tiah pawngkam minung nih an chim. Minung an tlaih mi hna zong an um tiah kan theih.\nRalkap le Palek nih rubber bullets in minung pakhat a baan ah hliamh. March 24, 8:00 PM hrawng in Hakha Khuathar BOC kiang, Innwa Bank le CB Bank (Bank then) hrawng in Golf Club lampial tiang hrawng tear-gas an kah, khairiat-kuan (rubber bullets) in an kah hna i mi pakhat cu a baan hmun thum ah an khen, tiah kan theih. Tlaih mi minung pathum an si lai tiah ruah mi chung in minung 2 cu an thlah cang hna. Chin Oo Sii in Golf Club lampial tiang a himlo, meithal an puah cuahmah, tiah kan theih. Credit: The Hakha Times\n← Dr. Sui Hingz: Hmailei Kawlram sipuazi zeidah a lawh te lai?\nShare Cio Usih, Ralrin Peknak →


Carson Biakinn Pawng ah Nu 2 SAC Ralhrang nih an Tlaih Hna - Chin Eleven News\nHakha Khuathar, Carson Biakinn pawng ah ttamhnak dawr “Beauty Salon” a tuahtu Nu Sung Sung le a naunu cu nihin chun ah SAC ralhrang nih an kalpi hna. SAC ralhrang pawl an dawr ah an lut i an tlaih hna. Zei ruang ah dah an tlaih hna timi fiang in theih a si lo.The Chin Journal;September 13, Hakha\nRelchap: PDF sinah a kalmi mino hna nih fimnak/ thiamnak nan ngeih khawh nakhnga sianginn rak kai than u tiah SAC nih chim! PDF sinah a kalmi mino hna nih fimnak/ thiamnak a ngeitu nan si khawh nakhnga sianginn rak kai than u tiah Min Aung Hlaing nih a chim.\nD-Day thawng thanh hnuin ram tangah a kalmi, a ummi mino hna cu sianginn rak kai than cio dingin Min Aung Hlaing nih a nawl hna. Mino hna nih hin fimnak/ thiamnak leh cawnnak lei lawng hi hmaithlak cio dingin leh thil dang kongah nan lungthin chiah hrimhrim hna hlah u, sianginn kai lawngah minung hawi nan lo cio lai.\nSAC ralhrang nih hin NUG nih D-Day thawng a thanh hnuin atu bantukin a herh lomi leh zumh awk a tlak lomi leh rinhtlak lomi thawngpang lawmgte an thanh thluang thluan cang tiin Myanmar 1 Media nih a tial. The Federal Times


Malaysia rampumpi June 1 in 14 tiang 'full lockdown' an tuah lai | The Chin Express\nMalaysia rampumpi June 1 in 14 tiang ‘full lockdown’ an tuah lai\nMalaysia cu COVID-19 zawtnak a karh tuk caah hmai zarh June 1 in 14 tiang zarh 2 chung ni kum bantuk ‘zeizong vialte phih dih (full lockdown)’ an tuah lai.\nNizaan kha mizaw 8,290 bak an hmuh hna. Tuni lebang cu 9,020 an hmuh hna.\nRam hruaitu Rampumpi Vuancichoh Zung nih, “Lockdown chung cu zei rian taktak hmanh ṭuan a ngah lai lo, khar awk a ṭha bak lomi nunnak caah a herhmi lawng on/ṭuan khawh si lai,” tiah a thanh.\n“Ni 1 ah mizaw 8,000 leng kan hmuh hna caah le atu hi sizung ah COVID-19 mizaw 70,000 leng an um cang caah full lockdown tuah dingin bia kan khiah hi si,” ati.\nLockdown cu dot 3 (3-phase) in an tuah lai\nDot 1nak lockdown cu June 1 in 14 tiang asi lai, sauh/lo aa fiang rih lo. Mah chung cu zei rian taktak hmanh ṭuan a ngah lai lo. Nunnak caah a herhmi khar awk a ṭha bak lomi lawng ṭuan a ngah lai. Mah pawl cu hnu ah cozah nih a thanhte lai.\nMah chung hi Malaysia um Chinmi rian kan ṭuan khawh lai lo caah, tangka kan ngei lai lo i inn hlan man pek awk le rawl cawknak kan harsa tuk hna lai. June 14 pinlei tiang an sauh lebang ahcun kan harsa taktak lai.\nLockdown chung zulhphung cu ni kum full lockdown tuah lio i zulhphung he khan aa khat dih ko lai.\nDot 2nk lockdown\nDot 1nk lockdown chungah mizaw an zor deuh ahcun, Dot 2nak lockdown ahcun minung tampi i but hau lomi sipuaizi/rian cheukhat cu ṭuannak nawl pek an si lai. Dot 2nak lockdown cu zarh 4 chung asi lai.\nDot 3nk lockdown\nDot 2nk lockdown a dih hnu ah, dot 3nk lockdown asi ṭhan lai. Mah tik cun, zatlang cawlcanghnak (pumh, meeting, puai, tbk) zeihmanh onh asi rih lai lo nain, sipuaizi/rian vialte ṭuan khawh ṭhan dih asi cang lai. Amahbelte, zung kaimi le rianṭuannak hmun ah kalmi milu rikhiah asi te lai. Dot 3nk lockdown cu atu lio MCO bantuk hi si te lai.\nLockdown dot 1 hnu dot 1 i ṭhial caan cu ni fatin mizaw tlawmtam zoh in bia khiah asi lai – dot 1nak lockdown hi June 14 tiang lawng asi khawh bantukin mah pin zong asi kho.\nLockdown ruangah rianṭuan kho lo ding ‘Malaysia rammi’ pawl cu cozah (Tangka Vuanci Zung or Finance Ministry) nih tangka a bawmh hna lai.\nHmasa thawngpangMalaysia: Dawr luh hlan ah min ṭial lomi 941 kan tlaih hna\nHnu thawngpangMalaysia: Lockdown chungah phungninglo ramdangmi kan tlaih hna lai


Kawlram ah sianginn dihlak khar chung an si rih lai | THE CHIN EXPRESS\nKawlram ah sianginn dihlak khar chung an si rih lai\nMyanmar ram ah Covid-19 zawtnak a karh tuk ruangah cozah le private high school tang sianginn vialte cu August 27 thok in khar chung an si rih lai tiah Fimcawnnak Vuanci Zung nih thawng a thanh.\nBasic Education Zung i Deputy Director General Dr Tin Maung Win nih, "Thaizing zingka thokin ram pumpi ah onmi cozah, phungki le private high school vialte (6,526) cu khar chung an si hna lai.\n"Atu lio kan ton cuahmahmi Covid-19 kong cu nan theih dih cang bantuk in ttihnung dirhmun kan phan cang.\n"Kan ram ah avoi khatnak bik Covid-19 mizaw an hmuh ni March 23 in thinphang in kan um hna. Nain, atu hi a let tampi in ttihnung deuh. Covid-19 mizaw he chawnhbiaknak um loin Covid-19 zawtnak ngeimi an um ruangah ralrin hau taktak dirhmun kan phan. Cu ruangah, highschool vialte kan khar dihnak hi a si" tiah a chim.\nMyanmar ram pumpi ah Basic Eduacation High School dihlak 7,173 a um i naite ahkhan 6,500 leng sianginn on a si. A tangmi sianginn pawl cu tu thla dih in on timh an si nain Covid-19 nih a khoh 2nk a den hna ruangah cozah nih sianginn vialte khar chung rih dingin nawl a chuah hi a si.\nMyanmar ram ahcun June thla in sianginn kai thok a si tawn nain Covid-19 ruangah tu kum cu July 21 lawng in sianginn kai an thok khawh.\nSianginn on a si hnu zongah khat le khat hlat piin um a hauh caah khan chungah siangngakchia tlawm deuh in chiah an si.\nSiangngakchia pawl cu a phu in an tthen hna i zing, zan, chun le a zarh tibantuk in sianginn kai chanter an si. Atu ahcun sianginn khar chung a si rih lai.\nRakhine state, Sittwe khua ah a ummi CB bank rianttuan nu (Case-375) cu Covid-19 mizaw he an um ttilo pinah hmundang ah khual zong a tlawng lo nain Covid-19 zawtnak a ngei tiah August 16 ah Ngandamnak Vuanci Zung nih thawng a thanh.\nCutin, Sittwe khua ah khat le khat Covid-19 zawtnak an i chawn hna i atu hi Myanmar rampi a cul dih ti awk si cang.


Salai Lungthlithum Te Cu An Boruak A Sang Ching Lengmang Cang! – Chin 11 News\nSalai Lungthlithum Te Cu An Boruak A Sang Ching Lengmang Cang!\nSalai Ngun San Aung sin cakuat:\nMino te na si nain fimcawnnak, media riantuannak le mino cawlcanghnak ah bochan ngaimi pakhat na si i kan upat ngai ve. Pumpak in nangmah kan tanpi kho lo zong ah doh kan tim bal lo, tuni tiang ah kan doh bal hraw lo, soi zong kan soisel bal rih lo.\nNangmah le na hawile(abik in Thailand sianginn kaimi) nih 2015 news tial kai awt hnu in tuletu nan ka doh, nan ka soisel, mualphoh khawhnak lam nan rak kawl zungzal. Nangmah nih naka dohnak comment le cabia a rak tampi, nain voikhat tal hmanh ka rak in let bal lo, ‘a phung si ko’ ka ti i dai tein ka rak um tawn ko.\nNain, CACC tuahmi Chin Idol (2017) ca ah siaherhnak lungthin he phaisa ting 50 bawmhnak ka rak pek hna lio ah midang cu an rak i lawm cio, nangmah belte nih cun keimah dohnak ah na rak hman. ‘Lungthli Tum nih a duhmi minung winner siter a duh ruang le judge pawl influence a duh ruang ah bawmhnak a pek’ tiin naka mer piak. Na cabia kha ka rel i ka lung ai nuam lo tuk, ‘ziah hitluk lawmmam in maw aka huat ko hnga, thil tha ka tuahmi pakhat tal a hmu kho ve lo maw’ ka rak ti.\nNa cabia tang ah leh kan duh ngai nain keimah huatnak lungthin he a khat cangmi minung sin ah ka lungput taktak langhter zong ah san a tlai lai lo, aa fian ko zong ah aa fiang duh hlei lai lo ka ti i kai sum than. Hi ruang ah leh loin ka um i dai tein kan ‘𝐛𝐥𝐨𝐜𝐤’ nak a si, na cabia dang zong hmuh ka duh ti lo caah kan block ko i ka palh tiah ka ruat hrim lo.\nKan block hnu zong ah keimah huatnak lungthin in kum tampi ca na tial lengmang, kan leh bal hlei lo. Nai hrawng hi na hun zual chinchin. ‘Lungthli Tum nih aka tih caah aka block, a ngamh cun rak chuak seh’ tibantuk in na myday le na timeline ah na tial lengmang. Leh kan tim lo nain na dai kho ti lo caah ka hun i lehnak a si.\nKeimah huatnak lungthin he a khatmi cheukhat block khawhnak rights ka ngei caah kan block nain na lung a tlin bak lo i challenge naka duh tuk ko ahcun July 25, 2020 chun ah Hakha na duhnak hmun i thim law dawh tein ‘Lai paih’ kan i pai lai, Laimi vialte hmuh ding ah live zong kan thlah lai. Mah hi dawhcah tein Laipa le Laipa i singkhaw ning cu a si. Na cohlan ahcun na timeline ah rak confirm law kei zong Hakha ka rak tlung colh ve lai mu.\nUpatnak he, Salai Lungthli Tum


PDF PAWL MIN AUNG HLAING NIH A SINGKHAW CANG HNA HIH – The Chinlung Post\nMin Aung Hlaing nih PDF pawl a tthuat ve cang hna, Abia afak taktak, Min Aung Hlaing nih a timi cu PDF pawl nunnak zong a ngei lomi thilri kha hrawk hlah uh, nan ngamh le nan ral a that taktak asi ahcun ralkap pawl hi rak doh hna uh tiah a chim. Hi bia Min Aung Hlaing nih a chimmi hi Naypyidaw ah tuni meeting an tuahnak ah a chimmi a si. PDF ralhrang hna nih nunnak angeilo mi thilri bomb in an hrawh.\nAruang um loin khuabawi pawl nan thah hna. USDP hna cu dalan tiah fakpi in nan doh hna i nan thah rih hna i, kawlram cu uktu ngeilo mi ram bantuk a chuah ruangah ralkap hna nih fak piin kan rak i doh dingmi a si. Khuachung mipi cungah harsatnak a chuak lai. PDF ralhrang hna tukdohnak a cawnpiaktu hna tlangcung hriamtlai zong daitein rak um tiah kan nawl fawn hna.\nApeh tthan rih mi cu, PDF pawl nan sualnak i ngaichih in ralkap sin ah nan rak i ap a si ahcun lunglawm tein kan in cohlan hna lai i, dantatnak zong pakhat hmanh kan in pe hna lai lo tiah ralhrang kawlralkap lutlai le mithat lainawng Min Aung Hlaing nih fak ngai in PDF pawl cu a tthuat hna.\nThawngpang dang. Atuzan Sui Thantlang khuachung ah Bomb le meithal thawng a thangtthan hoi. Thantlang mipi caah thlacamnak in bawmcio hna usih. Tuchun zongah Thantlang khuachung ah kahdohnak a chuak i, mipi lei zeisualnak ngeilo ralhrang kawlralkap kuanfang nih minung zeimawzat an khen hna. Atu zong hriamnam ngan bomb le meithal thawng a thang cuahmah.\nTuni i kahdohnak ah ralhrang kawlralkap lei in minung pathum an thi tiah an chim. Asinain CDF lei nih cun pahnih an ti ve. Tuni kahdohnak thawngpang he pehtlaiin khuami pakhat nih a chimmi cu chaklei Biak inn pawngah ralhrang kawlralkap pakhat a thi i, thlanglei deuh Market pawngah minung pahnih an thi tiah a chim ve. Tuni Thantlang kahdohnak mipi lei hliam a tuarmi zong an um.\nHliam a tuarmi chungah minung pakhat cu a hliamhma a fak ngaingai tiah theih asi. CDF lei in cun a nunnak a liammi le hliam a tuarmi an um lo tiah theih asi. Ralhrang kawlralkap hna nih hriamnam ngan an hman ruangah khuami inn pakhat zong akang tiah theih asi. Tuni kahdohnak a chuah hnu ah ralhrang kawlralkap hna nih inn tthenkhat hna cu an phone an check piak ti asi.\nCulawng siloin tuni kahdohnak a chuah hnu or thawngpang a daih hnu tiang zongah ralhrang kawlralkap hna nih hriamnam ngan le meithal an puah thluahmah ti asi. Tuni i kahnak ah ralhrang kawlralkap kuanfang le hriamnam nih inn zeimawzat zong a hrawh tiah an langhter. Atu zong hriamnam ngan bomb le meithal apuah caah khuami thinphang in an um i, thlacamnak tuin bawm cio hna usih.\nATU HI THANTLANG AH BOMB LE MEITHAL A PUAK THLUAHMAH RIH


Minthang Taktak A Si Mi, Nay Toe Nih Cu, Nupi A Nei Cang Lai, – Chintanbo\nMinthang Taktak A Si Mi, Nay Toe Nih Cu, Nupi A Nei Cang Lai,\nApril 17, 2022 admin MYANMAR NEWS 0\nKawlram Actor Minthang a simi, Nay Toe nihcun kan ram buainak kong he pehtlai in a thinlung umbia a rak chim bal: a chimmi cu A dikmi Democracy kan ngah hlan lo mipi lei ah ka ttang peng lai, a rak ti nain nai hrawng social media ah kan hmuh bantuk in a bia cungah a dir lo tikha rak theih cio a si.\nThawng dang,Zawtnak hi vawleicung ah phun tampi a um i mah chung ahcun minung tampi zawtnak vialte lak ah a fak cem le a har cem a si lai tiah an ti mi zawtnak cu Hafak zawtnak khi a si. Hafak zawtnak cu zeitluk in dah a har le a fah timi cu a ing ve rih lo mi caah cun chim awktlak cu a si lem lai lo.\nHmanh sehlaw Hafak a hmang tawn mi hna caah cun zeitluk in a fak tihmi cu chim khawh ding hmanh khi a si lo. Patling Nutling bak khi Hafak ruang ah chunchun zanzan bak in a ttap mi zawng an um tawn. Minung tampi an Hafak mi ruangah phaisa tampi dih in sizung ah aipiah mi zawng tampi an um tawn.\nPhaisa tampi an dih hnu hmanh ah khin minung tampi cu an Hafak a dam kho hlei lo mi zawng an tampi ve. Mah bantuk minung pawl caah fawitein Hafak damter ning le i thlopbul ning a tanglei ah hin ka rak langhter hna.\nA hman ding mi kokek sii hna cu: Pakhatnak ah Changreu sernak Soda, Pahnihnak Reite, Limbu Pathum nak Aihre meh kio caan i kan thlak tawn mi. Mah hna pathum cu Reite hang he khan cawh hna law nikhat ah vawi hnih lengmang in na Hafak nak ah khan thuh piak.\nNikhat ah vawi hnih,vawithum peng zarhkhat chung na thuh piak ahcun zeitik zawn ah dah na Hafak a dam hmanh na thei manh lai lo. Mah kokek sii phunthum hi zum lo rak um hrimhrim hlah Hafak hmangmi hna nasi ve sual ahcun rak tuah ve hmanh naa ngaihchih bak lai lo.\nRelchap,Israel Palik nih cun Jerusalem chaklei i Al Aqsa Mosque, Muslim biaknak a zultu hna le Jews miphun ca ah hmun thianghlim cu an va luhhnawh i, buainak a chuah caah Pelestine mi minung 100 hrawng hliam an tuar, tiah Al Jazeera nih a ṭial.\nCuka temple i a um mi pakhat nih cun, Cawn ninga ni zingka teah minung thong tampi cu thlacamnak ding in Temple ah an ra i, Zingkhua a dei hlan ah Israel palik zong hi a hung phan, tiah a chim.\nBuainak a chuah lio video i a langhning ah Palestine mi hna nih cun lung in palik cu an cheh hna i, palik lei nih mipi ṭhawlnak ah mitthli tlaknak siivai khu le granade in an cheh ve hna. Video clip dang i a langhning ah cun thlacam ding i a lut mi hna cu mitthli tlaknak siivai khu nih a zelh hna lio ah hmunkhat ah an i pumkhawm hna.\nPalestine Mibawmchantu hna nih hliamtuar mi tam deuh cu siizung ah chiah an si cang, tiah an chim. Temple buainak i a um ve mi pakhat nih cun Temple security hngaktu pakhat cu a mit ah khaihriat, rubber kuan in hliam a si tiah a chim ve.\nPalestine media hna nih cun, Israel palik nih Palestine mibawmchantu motor ambulance cu hna an hnawh hna i, temple chung ah hliam tuar mi zeimawzat lakchuah khawh lo in an taang, tiah an langhter\nHilio ah Israel Palik lei nih cun Muslim le Jews mi hna hmunthianghlim Temple ah hin buainak a tuahtu mipi ṭhawl ding in an kal kong an langhter ve. Israel palik hna chim ning ah cun, Temple nitlaklei vampang i.\nJews Judah mi, thla a cam lio mi hna cu Muslim pawl nih lung in an cheh hna caah Judah mi hna lung in a cheptu cu mitthli tlaknak siivai khu in an ṭhawl hna.\nJerusalem khuapi i a um mi Al Aqsa temple hi Jews miphun le Muslim biaknak a zultu hna nih hmun thianghlim ah an ruah i, an tlaihchan tuk mi biaknak hmun a si caah kum fatin thlacamnak ngei ding a thongthong an kal tawn.\nBiaknak le nunphung aa khat lo mi miphun pahnih an i ton tawn caah hika hmun ah hin buainak a chuak tawn i, ram pahnih Isreal le Palestine karlak zong ah buainak a chuahter tawn.\nBiaknak Le Nunphung Aa Khat Loh Mi Miphun Pa,2 Kong Lam Relhrimhrim Ve Uh.\nUico Pa,Min Aung Hliang Cu, A Lungre Lawng Thei Ko Cang E,


USA Thawngzamh Pical Pahnih Faktuk In An Mualpho, Lih An Chim – Chin 11 News\nUSA Thawngzamh Pical Pahnih Faktuk In An Mualpho, Lih An Chim\nPosted By: Chin News April 23, 2020\nPresident Trump a dotu, CNN le Washington Post nih tuchun ah CDC Director Mr. Robert Redfield nih a chim loning in a bia an kuih piak caah tu zanlei White House Task Force Press Conference ah fianternak a tuah. Tuchun ah CNN le Washington Post nih an tialning ahcun, “Director Mr. Robert Redfield nih ‘tu kum khuasik caan a thawk in Covid-19 tlangrai hi alet hnih in a karh khomi a si, aruang cu khuasik a phanh caan paoh ah cumpi-tlangrai hi achuak peng mi asi caah tu kum hi cu Covid-19 chuah he hin ai chap chih lai caah a zawmi a let hnih in a karte te lai tiah achim” tiah an tial piak.\nAsinain Director Robert Redfield nih cun a let hnih a chuak lai tiah a chim lo. A chimmi cu, “khuasik caan kan phak tik ah cumpit tlangrai le covic-19 hi hmun khat i an chuah ahcun kan har deuh te lai” ti vial lawng hi a chimmi a si. CNN le Washington Post nih mipi a herh loning in nan thihphaih hna tiah President Trump a soisel ve hna.\nCNN le Washington Post cu Liberal Democrats pawl nih an chemphut bantuk in an i hmanmi media an si. Trump riantuan khawhnak le White house taskforce hna nih an riantuan khahwmi an thangthat duh bal hna lo.


Democracy afir mi Ralkap Uknak cu kan doh lai, kan hrawh cikcek lai – The Cherry Par\nDemocracy afir mi Ralkap Uknak cu kan doh lai, kan hrawh cikcek lai\nCDM Ahmui Tinh (17-February-2021), Atulio nunnak pek in kan tuah, kan ttuan, kan aupi mi CDM Ahmui Tinh cu atang lei bang in asi. 1. Civil Disobedience Movement (CDM) Ahmui Tinh cu, Kan ram ah Democracy nunter tthan ding asi. 2. Ralkap nih Mipi sin in Democracy ankan chuh. Cucaah, Democracy afir mi Ralkap Uknak cu kan doh lai, kan hrawh cikcek lai. 3. Ralkap Uknak kan duh lo i, hrawh kan duh asi ah cun; Ralkap Uknak anun tertu 2008 Phunghram (2008 Constitution) kan hrawh hrimhrim ahau.\nZeidah Kan Tuah Lai? 1. Democracy anun tthannak ah Mipi nih kan thim mi hna MP pawl nih, Chinram Acozah nan ser ahau. Parallel Government of the Chin State, ti asi lai. 2. Government of Chin State ah 2015 Election lio thim mi MP le Minister pawl le 2020 Election ah thim mi MP vialte itel khawh asi lai. 2015 Election ah thimmi MP pawl nih official tein 2020 Election ah thimmi MP sin ah handover an tuah rih lo caah, an nawl ngeihnak anung rih. 3. Chinram chung ah Chin mipi nih kan nin thim mi hna MP vialte, NLD party nan si zong adang party nan si zong ah atu hi hmunkhat tein nan dir tti ahau. Parallel Government of Chin State cu, 2020 Election in thimmi MP pawl nih official tein nawlngeihnak anlak hlan tiang rian attuan lai.\n4. Mizeimaw nih MP pawl nan “Nawlngeihnak” (Political Mandate) hi 2008 Constitution in ara tiah ruah sual asi tawn. 2008 Consitution in MP pawl nan “Mandate” ara lo. Mipi sin in ara. Mipi hi “Ram Nawlngeihnak Vialte” (State’s Sovereign Power) angei tu kan si. Constitution a-um zong, umlo zong ah “Sovereign Power” cu Mipi kut ah aum. Cu caah “Thimnak” (Election) cu, Constitution umlo zong in tuah khawh asi. A-um zong ah tuah khawh asi. 1990 lio ah Constitution umlo in Election tuah asi. 2020 ah 2008 Constituion in tuah asi. MP pawl an mandate ngeih ning aa khat ko. (Israel le England ah Constitution an umlo. Asinain, Election hman te in an tuah i, Democracy anung peng ko!)\n5. Chinram MP vialte nih arannak in Chin State Government cu parallel in tuah zau uh law, Mipi nih kan nin dirkanh hna lai. Atu: Shan State, Kaya State, Rangoon, Mandalay, Pegu, le Irrawaddy Regions pawl ah Mipi thimmi MP nih parallel government cu tuah cio asi cang. Chinram le Chin miphun zong Chin State Government tuah ding ah can aza cang! Upnatnak he, Dr. Lian Hmung Sakhong.\n← “Ka Lung a Fak Tuk”,\nTuluk nih a tulio ah Ralkap Council nih an tlaih mi Daw Suu le President Win Myint cu a rannak in thlah ding tiah →


Cung Hu: Tu thla hi Thisen Lang 5,000 a tlin thla a si | The Chin Express\nDuhbik co lainak hmanh in le, suitlang tthenh lainak hmanh in minung nih kan duh deuh mi cu “NUN” tu hi a si deuh.\nHOPE Blood Donor Org (Hakha) nih thihnak thlan khar par ah, khat lei kee baang bu in a dirmi Mizaw 2,000 cu Nunnak Thisen a pek hna.\nTu thla hi Thisen Lang 5000 a tlin thla a si. Zeimawzat mizaw cu thisen rawnh lo zong ah ttuang-ma-ttang in Nun zong a va um phum ko hnga. Nain mizaw 400-500 hrawng tu hi cu thisen rawnh lo ah cun, boi ma boi lo zaanmang lawng ah kan ii hmu hna hnga maw?\nKhuapi um si kho mizaw zong le khuate lei in a rami harsa mizaw vialte zong tiang in Pathian tthatnak theipar cu co cio a si.\nHi Nunchanhchuahnak rian sunglawi ah thisen, phaisa, ruahnak thazaang le thlacamnak in aa teltu vialte hna.. hi thengte ruang ah hin hngalhhlei khun in Bawipa thluachuah cu co ko sawh uh.\nProfessor Dr Thida Aung(YG) – Thisen petu um lo ngai hin cun Sibawi te operation tuah thiamnak cu san tlai lo a si.\nDr. Zin Ko Ko Aung(Hakha Sii in Uk) – Sibawi lo zong nih mi Nunnak khamh khawh a si ko. Cucu thi hlutnak in a si.\nDr. Bawi Cin Tial(OG,Hakha Sii in) – Thi phai nih a lakmi nu hna cu chikkhat te ah an nunnak a dih kho.\nDr Thida Win(OG,Hakha Sii in) – Mizaw nih an herh lio caan thengte ah an herhzat thisen cu a caan tanh in HBDO nih a pek khawh hna caah Sii in um caan a tawiter i Mizaw nih a dih hnga phaisa zong a tlawmter.\nZeitintiah titsa nunnak cu thi(Blood) chung ah a um(Levtikas 17:11a)\nMizaw nih a herhmi thisen cu caan tawite chung ah a hmuh khawhnak hnga tiah Sii in ah thisen timhcia tein HBDO nih kan rak in pek cia chung hna(Lab room ah a um lai).\nBawipa nih Midang Nunnak Khamh nak rian a ka hrawm caah kaa lawm tuk. Sunparnak bel cu Bawipa nih co ko sawh seh. Kaa lawm tuk.\nToidornak he, Cung Hu\nAustralia cozah nih ‘lainawng’ 2 refugee in a lak hna\nRamdang Thawngpang Tial Lian Thang - May 16, 2019 0\nRwanda rammi pa pahnih cu lainawng an si nain Australia cozah nih refugee in a lak hna, tiah The Guardian le Politico...\nTikir Khua Ah Wutt Hmone Shwe Yi Le Korea Actor Video An I Thla Lai\nMinthang Hniang Zi - May 31, 2019 0\nMyanmar actress Wutt Hmone Shwe Yi le Korea actor Ryu Sang Wooki cu 'Minmei cung pangpar' timi movie an i thla hnik...


TTIHNUNG THIL A PUAKMI KHA ANMAH PALH BAK ARAK SI KO HIH – The Chinlung Post\nTTIHNUNG THIL A PUAKMI KHA ANMAH PALH BAK ARAK SI KO HIH\nBeirut thilpuak mi kongkha anmah cozah nawlngeitu hna palh bak arak si diam ai, Nawlngeitu hna sin ah voitam pi an chim cang mi asi. Beirut Tilawng dinhnak hmun ah a puakmi kha Ammonium Nitrate asi lai tiah zumh dih asi. Hihi vawlei ah fawite in ati colh kho mi asi. Vawlei thatnak caah caan saupi chung an rak hman cangmi zong asi.\nCulawng siloin a puak khomi thil zong ah rak hman lengmang cangmi asi.Aliamcia kum 2013 ah khan Texas ah vawlei thatnak caah tiin an rak sernak hmun ah a rak puak cang i, minung 15 an nunnak a rak liam. Hi lio caan ah hin hramhram in an puahter mi asi tiah an rak zumh. Cun kum 2001 zongah France khuapi pakhat asimi Toulouse ah Chemial lei an sernak hmun arak puak cang.\nCu lio ahcun minung 31 an nunnak a rak liam i, asinain hi lio a rak cangmi cu i palh sual ruangah asi tiah an rak ti. Anmmonium Nitrate timi hi a alh khomi oil hna he an cawh i atthawng ngaimi bomb sernak zongah hman khawh asi i, ralhrang hna nih an hman lengmang tawn ti asi. Aliamcia kum 1995 Oklahoma khuapi ralhrang nih an rak tuk zongah hihi an rak hman ti asi.\nAmmoniun nitrate hi vawlei ah ati cawlh mi asi i, cuticun nitrogen achuahter caah thlaihnah thatnak caah an hman lengmang mi asi. Hi konghe pehtlaiin Labanese PM Hassan Diab nih atimi cu Beirut tilong dinhnak ah hin kum tampi chiahcang mi Ammonium nitrate ton 2750 apuah ruangah hi chiatnak hi a chuahmi asi tiah a chim.\nApuah ruangah minung zakhat renglo an nunnak aliam pin ah hliamtuar zong tampi an um. Cun umnak inn ngeilo hi minung tingthum hrawng an um tiah langhter chih asi. Ammonium Nitrate hi a himnak hmun ah chiah asi i, khangh asi lo ahcun amah te cun apuak lem lai lo tiah Professo Jimmie Oxley nih a chim.\nCulawng siloin hi thil hi a hmun himnak bik ah chiah tawnmi zong asi tiah an chim. Dottletnak atuahtu hna nih cun i ralring lo caah apuakmi hi asi ko tiah nawlngeitu pakhat nih reuters ah a chim. Thil ttihnung taktak a chuak khomi asi timi hi nawlngeitu hna sin ah voitampi rak chim cangmi asi.\nSihmanhsehlaw pakhat hmanh rian an ttuan lo caah atubantuk in chiatnak achuah hi asi ko tiah an chim.Hi hmun ah an chiahnak hi kumpi kum ruk chung a si cang tiah an chim chih. An chiahnak hmun zong hi hmunhim a si ko tiah hnangam ngaiin ruahmi asi tiah PM le President nih an rak chim ve cang.\nHi thil konghi nawlngeitu sin ah voiruk theihternak kan tuah cang. Thialkam asi lo ahcun ttihnung thil achuak khomi asi timi zong kan theihter cang hna asinain zeihmanh an tuahmi a um lo tiah Lebanese Customs Department Director General Badri Daher nih a chim. Pawngkam aummi pakhat zong nih aliamcia thlaruk ahkhan an rak zoh i, hihi thialkam asi lo ahcun apuak dih lai tiah timi zong arak theihter cang hna tiah an langhter chih.


CNLD Kong Fianternak Dal-2nak – Zion Tlang Media\nCNLD Kong Fianternak Dal-2nak\n1. Chin Miphun Ni Chinram zungkhar si dingah CNF le Chin Party nih kum 10 deng kan nawr nain USDP le NLD nih an kham peng—nain kan khel peng fawn ko lai. 2. ‘Kawl’ miphun hrambunh in pi-ne(state) pakhat um ve seh (8 units principles)— Tlangcung pi-ne pa 7 le Kawl pi-ne 1 tiin siseh siseh law cu pinah chap an duh zongah pa 4 nak tam ti hlah seh. Asinain NLD nihcun cucu a pom lo i state & region pa 14 units kha dal-114 phunghrampi remhnak catluan a chuahpimi ah a langhter (Cu units 14 phung cu ralkap le USDP sermi a si). 3. Miphun kip nih nuhrin holh in cacawnnak nawl (mother tongue based education system); vawleicung ram tamdeuh (abik in federal) nih hmanmi a si. Mizoram nih atu an hman. Cucu ralkap le USDP nih an duh ballo i NLD zong nih atutiang an tuah duh lo. Hihi 2008 Phunghrampi remh hau loin NLD nih a tuah khawh tukmi a si). ASSK nih a duh lo tiah kan theih.\n4. Biaknak covo tling tein ngah kan duh. Laimi kan biakinn le biaknak vawleihmun 99% hi cozah nih biaknak laisen(အခြန္လြတ္သာသနာ့ေျမဂရမ္) an kan pe duh lo. Pura le phungki-inn tucu 400 renglo cozah nih a bawmh hna. NLD cozah chan 2018 kum lio zongah biatak tein Laitlang dihlak cul in cucu ka rak nawrpi hna nain zeihmanh aa hlei lo. Laitlang biaknak budget zong 13% lawng a simi Buddhist caah a tamdeuh in an hman peng. Buddhist Titoihpuai vial Laitlang cozah nih kumchiar a tuah peng nain Xmas/Thawhthan cu an tuah lo. Hi vialte hi hloh dih kan duh. 5. Chin ramri—ralkap chan le USDP chan lawng si loin NLD chan tiangin kan Laitlang ramri an kan ei/deet peng. Kan Chin vawlei hi tindum-tia hmanh tlawt loin lak/khuakhirh than dih kan duh.\n6. Ramthen(state) cio nih democracy phung ningin mah-tein cozah sernak nawl timi Federal Phung kha NLD nih a duh lo. Cucaah 2015 thimnak ah Rakhine Ramthen ah teinak a hmumi ANP party kha cozah sernak nawl a pe duh lomi nih a langhter. Cu poh-mah (261) hrimhrim kha remh a duh lo. 7. Kokek thilmansung (natural resources) in hmuhmi a miak zatuak 70% kha tlangcung ramthen ah chiah kan duh (tlangcung hriamtlai le party tamdeuh nih kan duh). Cucu Indonesia (Aceh) model asi. Asinain ralkap, USDP chan le nihin NLD chan tiang ah pek an kan tim lo. (Cucu Phunghrampi remh haulo in NLD cozah nih tuah khawh tukmi a si). 8. USDP cozah chan ah kan party MP simi Pu Chan Pum le Pu Robin nih Hluttaw ah Chin Acts Review Committee hruai in Chin nunphung/phunglam kilvennak Chin Customary Law(Acts) si kho dingin an/kan tuah i zeimawzat rak remh/chap a rak si.\nNLD cozah kai hnu zongah CNF, Chin upa, Chin CSOs le mifim pawl sawm in tharchuahnak kan tuah than. Asinain USDP lawng si loin NLD cozah nih cucu lam an phih, an kan hnon piak peng i atutiang zeihmanh a chuak kho lo. 9. Kannih party nih Chin media pawl le Chin mipi-buu (CSO/CBOs) pawl kha Chin State budget in kumchiar bawmh kan duh hna. Atu Mizoram le UK(British) ram tepawl tuahning bantuk in. Asinain USDP le NLD cozah pawl nihcun cuhna pawl cu riantuan hawi ah ruat loin ral zoh in a zoh hna. CNF, CBC, le Chin mipi-bu tonnak/meeting zong NLD cozah nih voi tampi an kan kham. 10. Kannih party nihcun Chinram ah kanmah Chin holh le Mirang holh kha cozah-zung-holh (Office-Language) ah ser khawh kan duh. Kawl party pawl nihcun Kawl caholh kha hman peng an duh.\nPhundang in chim ahcun NLD le USDP nih Federal an timi cu ‘velhle’ sawhsawh a si. Kannih CNLD nih Federal kan timi hi siapi tia a si ahcun NLD federal cu vokpi tia a si lai i USDP federal cu arpi tia a si lai. A ciocio ah kan ikhat lo. (CNLD Policy Manifesto cu tungtlang/dal-22 in kan suai i Agust thla chungah cauk in kan hun chuah te lai) Catialtu Salai Ceu Bik Thawng.\nPrevious Post:Ruang Lian: Pu Van Kulh chimmi Colonel Khen Za Mung le Daw Aung San Suu Kyi bia\nNext Post:American Khrihfa hna sin i Paul Cakuat


Salai Htet Ni: Chin ralkap nih Kawl Ralkap 30 hrawng kan thah hna, 40 leng kan hliam hna | The Chin Express\nKan Chin khualipi Hakha lei ah a rami uknak firtu Kawl Ralkap pawl cu Chin ralkap bu nih kan kham kah hna i 30 hrawng an thi, 40 leng hliam an tuar, tiah CNF biachimtu Salai Htet Ni nih a chim.\nKawl Ralkap pawl cu motor 60 hrawng le tank 2 in October 12 ah Sagaing ramṭhen, Kalaymyo lei in Falam an phan. October 13 ah Hakha lei ah an chuak nain CNF le CDF nih an kah hna i atutiang Hakha phan kho loin lampi ah an i tap peng ko.\nSalai Htet Ni nih, “Zarh 1 chungah voi 10 hrawng kan i kap cang. Kawl Ralkap motor 16 leng kan hrawhpiak khawh cang hna. Kawl Ralkap 20 in 30 kar an thi cang. Hliam tongmi zong hi 40 leng an si cang lai,” tiah a chim.\n“Kanmah Chin ralkap lei ahcun minung 1 lawng hliam a tong.\n“Hitin kanmah lei minung 1 lawng hliam a tonmi hi cheukhat caah zumh a har pah kho men. Nain, kan ram asi bantukin fingtlang kan hngalh tuk pinah kan bawh hna i kan kah hna, kan kah hna hlan in kan himnak ding tampi kan i ruahcia caah kanmah lei hliam tongmi kan tlawm tuknak asi,” tiah a chimchap.\nRalkap pawl cu Ramthlo khua an phan cang\nKawl Ralkap pawl cu duhsah tein Hakha lei ah an i thawn thluahmah i nizaan ah Tlangzar khua le Ramthlo khua (Chuncung pawngte) an phan cang.\nNizaan kha Ramthlo khua Baptist biakinn le AG biakinn ah an riak.\nOctober 13 ah Magway ramṭhen, Pakokku-Kyaukhtu khua in Mindat khua ah Kawl Ralkap 1,000 leng motor 90 hrawng le tank 2 in an phan ve.\nKawl Ralkap pawl hi Thantlang peng, Tlanglo khuataw ah ummi CNF zunglubik Camp Victoria sakhan lak dingin a rami an si.\nMindat le Falam lei in a rami Kawl Ralkap 2,000 hrawng, tank 4 le motor 150 leng hi Hakha le Matupi an phak khawh ahcun Thantlang le Zophei ram ah an lan lai i Thantlang peng kahdohnak a fak taktak te kho men.\nMindat a phanmi Kawl Ralkap pawl cu Matupi lei ah tlawmpal an i thawh cang nain Mindat-Matupi lam minmi um caah le CDF-Matupi nih an kham kah hna caah an phan kho rih lo.\n“Kawl Ralkap 2 kan kah thah cang hna,” tiah CDF-Matupi nih a thanh.\nThantlang cu September thla ahkhan an khuami vialte (minung 8,000 hrawng) an zaam dih cang. Pawngkam khuate pawl zong Mizoram ramri lei deuh khuate pawl ah an zaam hna. Tampi cu Mizoram ah ralzaam dirhmun in an um hna.\nHmasa thawngpangMin Aung Hlaing nih thongtla 1,300 thlah in ASEAN le ramdang a helh hna\nHnu thawngpangKawl Ralkap pawl Ramthlo khua Baptist le AG biakinn ah an riak, biakinn ahcun CNF nih an kan kap lai lo ti an hngalh


President Thar Thimnak. (US & Myanmar) – Hakha Cherry\nUS le Kawlram hi zeithil hmanh ah kan i khat lo tuk i tahchunh awk kan tha lo tuk nain kan i thim kum aa khah caah tahchunh kan hau ve tawn i, thim kum ahcun kan ceihmi aa khat ve tawn. Mah hi aa khahmi hi a nuamh ngainak si ve. US ummi Laimi le Kawlram ummi lai mi nih a pahnih in kan ceih i kan ruahnak kan chim khawh ve caah a nuam ngai ngai. Mah ruahnak chim cio hmanh zeipi nih tluk hlah. US lei tu cu an president thim dingmi pahnih debate hram an thawkter cang i president a tuan ding an i fiang cang. Trump or Biden si ko. Kawlram democracy bel thim lio ah siseh thim dih in siseh kan president zong hi a fiang rih lo i kan ithim dih hnu thlanga hnu long ah a fiang te ding a si.\nZei party dah president tuan te hnga? US lei cu Trump or Biden an ti lio ah kan nih cu zei party nih dah a tuan lai ticu za ah za in chim awk a tha rih lo. Sihmanhsehlaw, NLD theu hi an si te ko lai dah. “Winner takes All” system kan hman ko caah anmah theu nih an thim khawh te ko lai. Ram dang cu an mah le party ah thimnak an tuah i teinak a hmumi nih president i cuh khawhnak an hmuh hnuah US ahcun party pahnih nih an thimmi hna pahnih kha an cuhter han i thim an si lio ah Kawlram cu president thim hlan ah Vice President (VP) pathum thim ta a si hoi. Thimning hmanh hi zapi nih i fian khawh ding a si lo.\nPresident caah thimtu pakhat cu party kip le pengtlang kip nih Pyithu Hluatdaw caah kan thimmi hna palai hna nih an vun chuahpimi, rakkap pawl cu mipi nih thim an si lo caah hika zawn ahhin cun an i tel ve lo. Pahnih nak ding a vun chuahpi tu hna hi pengkip le party kip nih kan thimtlinmi hna Amyotha Hluatdaw palai nih an vun thimmi si ve. Amyota hlutdaw nih an vun chuahpi mi hi tlangcungmi si hrimhrim lai ti cu phunghrampi ah aum lo nain, a voikhatnak hlutdaw nih Shanpa Dr. Sai Mauk Kham an thimmi le a voi hnih nak hluatdaw nih Dr. Henry Van Thio an thimmi ruah ah a voi thumnak zong hi thlangcungmi a si thiam ko lai dah. Ralkap pawl hi hika zawnah an i tel lo kan ti nain an phunghram suaimi cu anmah ca bakah raksual hna kaw Pyithu le Amyota hluatdaw chungtel ralkap nih pakhat thimnak an ngeih caah anmah minung an vun chuahpi ve tikah pathum an si.\nPathum an ifian hnu ah zongah mipi nih thim si loin Hlutdaw kuzale vialte nih Secret Ballot in thim an si caah zawndamh in rak ruah chung ding a har ngaingai. Hlutdaw kuzale 664 nih anmah duhmi an thim lai caah kuzale tambik angeimi party nih anmah duhmi an thim lai i mahcu kan president thar a si ko lai. A hodah tambik a hmu ne hnga? 2015 thim lio kha cu i thlen kan duhtuk lio cio sikaw, ithlen caan a za cang ti in NLD nih a dihlak in aa hui dih an ti. Sihamnhsehlaw, a dihlak cun aa hui ngaingai lo. Mah le chuahpi mi cio kha vote pek si lai caah a hoadah tambik vote cu a hmu te ne hnga?\n2015 thimnak lio ah NLD nih Pyithawsuh hlutdaw ah thutden 390 an rak hmuh caah president tlin khawnak ding ah an vote 333 hmuh hmnah hei herh sehlaw 57 tluk cu midang hmanh an thenh khawh rih hna tinak a si. 2020 hi NLD uarnak le zumhnak a zor ngaingai ve cang. Tlangcung party nih hin 2015 ah 56 lawng an rak teimi kha an i funtom deuh cang i an lungfim cio cang hna caah 100 lengkai an tei hrimhrim cang lai dah. Siangngakchia buainak lio ah an rak uarngaimi Ko Ko Kyi party le ramdang tiang nih an thanhca ah Kawlram ah Aungsan Suh Kyi a vun chawngtu site men lai an ti ve mi Thet Thet Khaing PPP party nih hin NLD party vote le thutden tamnawn cu a chuh ve theu lai. UDP party hi NLD changtu tlukin hmunhma an ngei lai tiah an vunt ti lio ah an hruaitu U Kyaw Myint an vun tlaihmi nih zeitiang dek a hnursuan te hna hnga.\nNLD nih hin thutden hi 100 tluk cu an sungh lai caah phithawsuh hlutdaw ahhin 280 pin an hmuh lai zumh um ti lo. Asine ahcun USDP nih maw president thimnak ah teinak an hmuh ne lai vun ti ah hmuh dawh an si hui lo. An rak zor ve thiam thiam lai. 2015 lio ah thutden 41 lawng an hmuh. 2015 thimnak ding caah anmah chung in U Shew Maan UBP ahung dir tikah USDP vote le thutden tlawmpal a beuh ding a fiang cang. Ralkap nih an rak ngeihmi thutden 166 le tukum i an hmuh dingmi hi fonh hmanh ah 200 a tlin khawh lo ding hi a fiang ngai cang. Tlangcungmi party in a rak kaimi nih USDP nih chuahpimi nak cun NLD theu ah vote an sanh rih lai caah NLD chuahpi mi theu nih president cu an tuan ko lai. Tlangcungmi nih kan vun chuahpi mi president caah hin 2015 lio ah Pu Van Thio nih a rak hmuhmi 79 kha cu a longh hrimhrim lai i 100 leng zawng hmuh khawh a si.\nZeiti a va si hmanh ah, tlangcungmi nih thimmi nih 100 hmu seh, Ralkap lei nih chuahpimi nih 200 hmanh hmu sehlaw, NLD nih hin 290 hrawng cu an ngeih ko lai caah tulio ah kan chim ngaimi coalition cozah kan timi hi NLD nih a herh lem rih lai lo. Prsident hmuhnak ding ah vote 333 a herh lem lo. Thimmi hi pahnih an si loh i pathum an si caah a si.\nMizeidah an vun chuahpi cio te hnga hnga? Ralkap lei nih hin Gen Min Aung Hlaing an vun chuahpi hnga maw? Russia a kal lio i a chimmi bia kha kan theih dih. Kawlram president tuah kho ding in ka sining nih a tlinh dih a rak ti kha mu. A tlinhnak kong a chimmi si ko lai tiah ka ruah. A tu i a dirhmun khi nawl a ngeih deuh ko caah a chuahtak sian lai ka zum lo. Thawngzamh cheu khat nih Min Aung Hliang nih party 36 a ton hna an timi le tuan deuh ah biaknak lei a bawmh len mi hna kha president tuan a rak duh ziar caah a si hnga maw? Kalwram president cu a min men tuan as i ko rih i asinain president ka ngah bak ko lai ti aa fian ahcun a tu a dirhmun cu chuahtak zong a sian ko lai nian NLD he lungtlinnak “give and take” an ngeih lo ahcun a tu i a dirhmun chuahtak tung in president a ngah lo ahcun viahvuanh le lohtlau lam a hrawn lai caah midang an chuahpi lai zumh a um deuh. Ral kap nih president an tuan bel ah cun president zong cu nawl ngei taktak si than ko hnga.\nMinung pathum chuahpimi lak ah a tambik vote hmumi nih president pi sinak, a dang pahnih nih VP 1 &2 an si ko lai caah tlangcungmi nih hin a tulio ah a kan tuanpiak mi VP Pu Van Thio hi thlen duhnak lungthin an ngei hnga maw, uting nauzo cio in Kachin lei tibantuk hna nih midang an vun chuahpi ve hnga maw? NLD chung asi lomi cu an vun chuahpi ah teh, NLD lei nih an lung tling hnga maw? Atutiang ah cun a riantuannak ah minchiatnak a ngeih lemlo pin ah an uar ngai rih ko mi a lawh caah pehter khawh zong a si ko. President sinak ding thim fung a tlinh maw tlinh lo timi tahfung a thar in hman zong a hau ti lai loh i aa ning ngai hnga. NLD chugin Amyota Hlutdaw palai nih an dir kamh theo lai va si kaw. Amah an vun tar than ding zumh aum ko.\nPresidenh pi zong cu NLD nih an vun chuahpi mi nih a tuan ko lai caah midang chuahpi len a har tiah U Win Myint theu an vun chuapi te hnga maw? Asi lo ah minung pakhat chuahter i tlawmpal ah dinhter i a dang thimthan ti phun in president a tuan bal ve tinak ah le an tuan paoh in thongtla chuahnak hna ah a tha ko an ti than hui hnga maw? Azei a va si hmanh ah atu ning cun NLD president tuan cu ASSK nawl ngeihnak tang ah um a si ko caah a biapi tuk ah ruah cio a si lo. VP sinak tu hi Pu Van Thio hna nih a tlaih khawh rih ahcun Laimi caah vanthat vialte le thluachuah a si rih ko lai.\nCredit-Rev Dr.Tuan Peng Thang\nPhoto diary: 30 September, 2020


[This message comes from Rungcin@yahoogroups.com]\nOn September 2, 2000, Ceu Hlun wrote:\nHalkha min hi ca chung ah phun hnihthum in ttial a si i zei ruang ah dah mahti cun ttial an si ti kong ah si dawh a si ti ka ruah mi ka chim tuah lai.\n'Haka' ti hi Lairam i akai hmasa mi mirang hmanning si dawh a si. Saanipa (A.E. Newland) chan in mahti hin rak hman a si i siangbawite zong nih mahtining cun hman lon a rung si, naite tiang. Atu ralkap cozah rumrobawi i an bawi hin 'Hakha' ti i ttial cang ding in nawl chuah a si. 'Haka' ti nak cun 'Hakha' ti cu a min taktak he aa nai deuh. Asinain, 'Haka' a si zong 'Hakha' a si zong ah kanmah miphun biafang cu an si lo veve. Kanmah miphun tu nih cun 'Halkha' kan ti tawn.\nAziah dah Saanipa (Pu Newland) nih hin 'Haka' tiah a rak ttial hnga ti kong ah hite hi ruah awk a um ka ti. Saanipa hi Halkha khua i aa cheng mi a si. Lai holh hi Halkhakek (Pu Ngaih Ling) sin i a cawn mi a si bik rua. Mah lio Halkha holh ah cun vowel chang i /l/ aw a um nakding ah /l/ aw a chuak lo. An neel i vowel ah a dong. Khuadang i [thawl] kan ti mi khi Rungkek holh ahcun [thuæ] a si i [kal] cu [keæ] a si; [-al] pohpoh cu [-eæ] in a chuak dih. Cu ning cun [halkha] ti cu [heækha] a si. Hika i [æ] hi [a] le [e] (not phonetic [e]) karlak vowel a si. Kadang kan miphun holh ah mah vowel cu a um lo ti awk a si. Five vowel system ahmang mi kan si i [e] le [a] lakkar asi mi [æ] cu kan hman lo ca ah [e] asilole [a] lawlaw in theih le ttial a si ttheo i mah ningte cun [a] in 'ha-' tiah an rak ttial hi si dawh a si. Rungkek holh i [æ] i a rak dong mi pohpoh cu Rungkek holh in ttial an si lo (Rungkek zong cu an holh aa thleng ve cang fawn i); Lai dang holh in 'vowel plus /l/' lawngte'n ttial an si cang. Biana ah, [keæ] cu [kal] in ttial a si. Cu ning cun, [heæ] cu [hal] in ttial awk a si. Chin/Zo/Lai miphun pumpaluk i kan auhning he zong aa kiap.\nCun mirang holh phung ah /k/ chang i vowel a um poh ah cun /k/ cu aspirated a si ([kh] a si). Cuca ah, 'ka' ti i aa ttial mi hi mirang carelning cun [kha] a si. 'Ka' ti i ttial tik ah [kha] a chuak ko ti i an ruah ruang ah 'hakha' ti i ttial theng a hau lo ti in an rak ruah rua. 'Haka' ti i ttial ah hin mirang carelning cun [hakha] ti in a aw a chuak. Cuca ah, an hmurka in [hakha] ti i an rak chuah ko mi hi anmah mirang cattialphung in 'Haka' ti in an rak ttial ko rua. Pu Newland a si ah, siangbawite an si ah, aho hmanh phonetician an rak si lo i Lai holh ah [ka] le [kha] aa dang ti maw an rak ruah lo, an rak ti manh lo bia dek a si, Lai tining si lo in anmah Vai awzulh deuh in 'Haka' tiah an rak ttial.\nKanmah miphun asi mi Kuki Thado Hmar Tidim Cikha Lusei Bawm Sihzang Thaute Tlaisun Ngawn Zahau Mangkheng Laizo Riang Khualsim Lente Mi-E Paang Zokhua Senthang Lautu Thlantlang Khuafo Chunchung Matu Falam Farkawn Lawngtlai Mara Vuangtu Leitak Aibur tehna nih zeitin dah an ti cio ti zoh usi law a min tak cu aa hngal ko hnga. Kei ka hmetlio ah cun [haalkha] tiah vowel hmasa hi kan rak sauter. Rungkek zong nih an rak sauter ve nain [l] aw an tlolh. Tedim Laimi nih cun [khalkha] an ti (/k/ hmasa aa tel mi tu hi cu phonetic effect a si). Kan miphun holh i a conservative ngaingai mi Lusei nih fiangko in [halkha] an kan ti. Hmar zong nih. Bawm zong nih. Matu naih Laimi zong nih. A thlang lei mi tampi zong nih [halkha] ti dawh kan si (cu tu cu ka hngal set lo). Falam peng Lai mi zong nih [halkha] an ti. Halkha peng, Thlantlang peng khua hlun bikbik holh ah khin [halkha] ti a tam bik (Hriphi tehna bantuk Rungkek holh atlai mi tu cu Halkha an si fam i phundang. Cun spelling pronunciation azul mi chanthar mi zong nih [hakha] an ti ve, [haka] tiah cun an ti tuk lo). Acung i ka tian mi kan miphun vialte (ti awk) nih hin Halkha hi an rak kan hngalh ngaingai. Halkha hi kan min a thang ti a si ahcun kan than nak min cu [halkha] a si lai. Mirang kai hlan, pupa chan lio te hrimhrim i a rak kan hngal cia mi pohpoh nih [halkha] ti ngawt in hngalh kan si.\nHalkha min sullam hi Halkh upa an i caih tawn rua i acheu chimning ah cun, raltuk tthawng an rak si i an ukpen mi khua sin ah hraang ngaingai le kha ngaingai in sachiah a hal tawn mi an si i 'kan mihal a kha' ti in Halkha ti a si rua tiah an ruah ("Halkha holh cu ral hro nak" ti a um). Acheu chimning ah cun, tlak awk ah khua an rak haal i an halh lio ah, 'kan halh mi kha' ti an rak hman lengmang i Halkha ah a cang rua ti zong in an ruah. Halkha ti a si nakruang tu hi cu hngalh a har cang nain 'Halkha' a si ti tu cu altthahnemlo a si ko.\nKanmah min cu kanmah nih kan hngalh. Kan Chinlaizo miphun pumpaluk nih [halkha] kan ti ko bu ah mirang nih anmah siremnak in 'Haka' ti i an ttial tik le Kawl i 'Hakha' ti i ttialter an kan duh tik ah, kannih miphun nih anmah tu cu maw kan zulh hna lai, kanmah kan iauhningte'n dah 'Halkha' tiah kan ttial lai ti hi cu kan miphun duhthimning nih a ngeih rua hnga. Lai ttial in maw Vai ttial in dah kan ttial lai ti ttheo kha a chuak. Kawl kan zulh hna le Hakha, Vai kan zulh hna le Haka, kan miphun tining i kan ttial a si le Halkha ti ding a si hnga. Miphun dang tining uar tuk cu sal lungput a si ai ti i miphunpi lungput ngeih kan duh ahcun cauk i zeiti i a rak cuan len cang hmanh ah hlawt a herh mi cu acaan zoh in kan hlawt awk a si men hnga. Khattelei ve ah le, a um cia mi thlen tuk hi a ttha hoi lo i, Halkha ti a si cia mi cu miphun dang hmaizah ah Haka/Hakha tiah kan thlen lai ti awk ah sia a rem dih hoi lo. Miphun dang tu nih cun, kan miphun holh i Halkha a si cia ko mi zong cu Haka tiah an thlen i, mah zong cu Hakha tiah an thlen chin i kan miphun lila hmanh kan min an kan palhter deng cang. Thlen lo in Halkha tiah ihmang seh ti usi law atu ah cun a min cia i khirh ah a cang cang rua hnga. A va can hmanh ah Halkha angei tu cu kanmah kan si; Kawl le Vai an si lo.\n'Haka' le 'Hakha' hi kan miphun i kan ithim mi ttialning a si lo. Hakha ti hi cu atu i a kan ttem tu SPDC miuk duhning kan zulh bia a si (tthat cu a ttha pah ko, 'Haka' nak cun). Biana ah, SPSC kuttang ah cun Halkha hrawng i signboard taar tik ah (biakin tehna zong ah) acung bik ah Kawlca nan taar hmasa hrimhrim lai i cu tang lawng ah nan duh ahcun Laica le Mirangca cu nan ttial lai ti a si. Mahti ningte cun ti dih a hau. CACC zung i thingcataar zong ah acung bik ah Kawlca taar hmasa a si. Mah cu, CACC policy a si tinak a si lo (si zong a si pek lo); cozah ttih ruang i tuah mi a si. Cubantuk in Halkha min zong cu SPDC nih cun "Hakha" tiah nan ttial hrimhrim lai ti a si i CACC zong nih 'Hakha' tiah a ttial. 'Hakha' ti in ttial si seh ti i policy le nawl achuahtu tu cu CACC a si lo; SPDC a si.\nKan miphun hi kanmah min le kanmah bia hmanh hmang kho lo tiang in miphun dang nawl tang ah kan um khua a sau i, kan min hmanh hi nawlngei tu ttialning le duhning in ttial a hau ve tawn. Mirang ram-uk i 'Haka' ti i an rak ttial ruang ah, Pu Lian Uk bia bang, atu ah UNO tehna le Mirang cozah sin i zalonduhnak ca ttial duh tik ah, 'Chin' ti lo le 'Haka' ti lo ahcun an kan palh sual lai ti kan phaan phah cang i cubantuk cattial ah cun 'Haka' ti hau in a um cang. Kan ram zong ah, 'Hakha' ti lo ahcun SPDC miuk lung kan tong sual lai lo ti phaan a si hoi. Hiti ningte a si ahcun a khua ngeitu i kan khua kan auh tawn nak min cu lohtlau te dawh zong a si ko. Kawl hngan le Mirang hngan ah cun 'Haka' ti lo awk le 'Hakha' ti lo awk a ttha lo. Kan holh kek 'Halkha' ti kan hlam khawh bik nak cu a kan palh kho lo ding mi, cuti cun nan ti hrimhrim lai e ti i nawl zong a kan ngeih lo ding mi kanmah Laimi le Laimi kan ichawnh nak lawng dok ah hin a si. Atu i maivanca aa hrawm mi hi cu zalonnak ram ah kan um i hi kong ah hin cun vanttha ah kan cang.\nNote: Hi [ ] bantuk chung i aa khumh mi hi a awchuah ka ttial duh nak a si.\nLian Hmung Sakhong wrote:\nA tu nai te ah, Haka khua a min kong ah ca pakhat ka vun ttial ve. Mah hnu cun na ca ka hmuh i, na ttial ning hi interesting ngai cu a si. A pawm bel te ka pawm lo! Nang approach na tuah ning hi linguistic le phonetic in na kal pi i, hihi ka ca-ah subject thar ngai a si i, cu ti pi in ka thei lo.Cu ca-ah na phonetic lei cu kan zul kho lai lo.\nA si na-in, a fiang mi pakhat cu: Kan holh hi dialect tamtuk ah an ni tthen ca-ah, thil pakhat a hram (origin) hi phonetic in kan hlat khawh lai tiah ka zum lo. Phonetic in si lo in, a word pakhat i a sullam(meaning) tu in kan zoh ah hin a hram pi lei ah kan ni neih khawh deuh lai tiah ka ruah.Tahchunnak ah: keimah ka min hi a sullam in ka ttial tik ah Laiholh a holh mi pawl nan ttial mi he aa khat i, "Lian Hmung" tiah ka ttial. Hihi a sullam (meaning) ka zulh ca-ah a si. Zophei holh in a aw cawi (phonetic) zul ning law "Len Hmun" tiah ka ttial lai. Cu ca-ah, phonetic long na zulh a si ah cun, "Lian Hmung" le "Len Hmun" cu aa dang tuk ko hnga. Cu ca-ah, phonetic in "the origin of Chin, the origin of Haka" te hna nan zulh mi hi cu ka pawm kho hrimhrim rih lo. Ka theih dih rih lo ca zong ah a si men lai.\nCun pakhat na chim mi ah; Mirang kai hlan ah "Halkha" an kan ti dih na ti i, zei tal "fact" na ngeih mi a um maw? Fact um lo in bia na chim kho lai lo. A si na-in, historical fact kan zoh tik ah Laiphung um lio thlacam tiphulnak le hla hna nih "Halkha" si lo in "Hau-ka" in "Haka" ah a ra ti cu fiang te in an langh ter. (A si na-in, zei tin dah "Hau-ka" in "Haka", "Farlam" in "Falam", "Aibuk" in "Aibur" ah holh an ni thlen ti bel te cu ka thei ve lo. Hihi linguistic pawl nih nan theih deuh men lai. Historical fact in ka chim khawh mi cu, Falam cu "Farlam" in a ra, "Aibur Aibuk in a ra i, Haka zong Hau-ka in a ra. Hihi kei ka pawm ning a si.)\nCu ca-ah historical fact kan kawl tik ah si seh, thil pakhat khat a origin kan kawl tik ah a "a aw cawi" si lo in, "meaning" le a sullam tu in kan zoh ah hin a ttha deuh hnga lo maw? Linguistic kong cu tam ka thei lo na-in, Wittgenstein (picture theory of the language: words represent things according to social agreement/context) a ttail mi ka rel ve mi ah cun; Germanic holh pawl in thil a origin theih kan duh tik ah a aw-cawi si lo in, a sullam a meaning le a social contexts tu hi a biapi tiah a ttial. Nang na hmuh ning zei tin dah a si ve hnga?\nCeu Hlun wrote:\nNa chim bang in approach kan tuahning hi aa dang cio kolai. Ikhah dih lo hmanh hi a ttha deuh kho mi a si. Ka ttial mi kha keimah i ka ruahning a si. A awchuah in lak awk a si lo na ti mi bel hi cu, kei ka ruahnak ah a awchuah ko cu pei biapi ah ka chiah cu! Awchuah a um lo ahcun holh a um lo, min zong a um lo, sullam zong a um lo ti tluk in ka ruah. Ca kan ngeih hlan i kan hman mi language cu spoken form lawng a si ko i cu spoken form ah cun awchuah a biapi ngaingai i a awchuah zoh lo in a sullam kan tuak kho lai lo ti tluk nawn in ka ruah ko ta.\nAtunai i na ttial mi ah khan kan ruahnak aa khah nak a tampi. Biana ah, nawlngei mi i an tining poh zulhthlorh in kan zulh colh awk a si lo na ti mi tehna kha ka chim mi he khan aa zul ko. Kan ruahning aa khah lo nakzawn belte cu awchuah kong na chimmi zawn hi le atang i ka chim colh lai mi zawn hi a si.\nKei ka ruahning ve ah cun, 'Haka' hi (Van) 'Hau-ka' tinak a si lai na ti mi hi zumh awk ah kaa harh ngaite rih ve. Thlacam le tipui cu khuazei poh nih tuah rak si ko lai kaw, sariahthawh tehna bantuk hawihna ah cun khuachuah hauka ko cun thla rak cam cio cu a si ko i, Halkha thlacam theng hi 'Haka' ah aa cang hnga ti cun ka ruat rua hnga lo ka ti, zei an chim hmanh ah.\nCun, 'hauka' tinak a si e na ti mi hi si dawh a si lo ka ti nakchan pakhat cu; hauka cu khua le ramlak rika (khuachuah/khualuh) a si i, hauka a um ahcun khua a um cang tinak a si. Cu khua cu 'Halkha' a si lai tiah ka ruah.\nAsinain hi bantuk hi cu a si hrimhrim e ti awk zong a ttha ti lo mi, a si hrimhrim lai lo e ti awk zong a ttha ti lo mi an si ko.\nCun, "Cun pakhat na chim mi ah; Mirang kai hlan ah 'Halkha' an kan ti dih na ti i..." na ti mi hi mahti hin ka ti lo dahkaw! Hiti hin ka ti:\n"Mirang kai hlan, pupa chan lio te hrimhrim i a rak kan hngal cia mi pohpoh nih [halkha] ti ngawt in hngalh kan si." Paragraph 5 nak i an min ka taar mi hna kha (le ka ttial lo mi zong) mirang an kai hlan hrimhrim te i a rak kan hngal cia cang mi an si i mahhna i an kan hngalh ning zoh tik ah Halkha ti in an kan hngalh ka ti nak a si. Cu tu cu atu an holh cio ngaih ah a lang ko lai."Mirang an kai hlan ah Halkha an kan ti dih" ka ti lo. Mirang kai hlan in an rak kan hngalh cang ka ti mi tu hi cu, mahhna he hin cun keuhkhat cu kan si fam rua i an kan hngalh lo nakding a um lo ka hei ti ko ta. Mirang an kai hlan kong le kan miphun thawhka kong cu primary fact a har ko lai. Kha, nan chung mangttha kun u.\nVan Hmung wrote:\nLaica reltu u le nau, nu le pa hna,\nHalkha khua hi Mirang kai hlanpi in Halkha tiah an rak ti ko. Lam hla deuh i kan Lai/Chin hawi pawl ( Mizo, Falam peng etc) zongnih Halkha tiah an rak kan hngalh ko. Halkha khuami nihhin bia an chim tikah ( L) aw thlau in an rak chim, an rak hman ngai. Tahchunnak ah, "Ka kee lai, ka ngeecar, ka hee ve lai " ti in an chim, an hman tawn. Halkha zong cu " Heekha" tiah an ti. Tuchunni tiang zongah Halkha khua hlun i a ummi putar le pitar pawl nih cun " Heekha" tiah an ti rih ko. Mirang nih "Heekha" awchuah he a naih bik in " Haka" tiah an ttial tiah ka ruah. Mirangholh awchuah cu keimah nakin nan hngalh deuh ko. "Ha-" i "a" hi " ee" in a aw chuah a si i, "-ka" i "k" hi "kh" in aw chuah a si. Cu caah " Heekha" he a naih bik Mirang awchuah cu "Haka" a si.\nKei cu Halkha khua i a min dik "Halkha" hi thlau ka duh lo. Cun vawleicung minung nih an kan hngalhnak "Haka" zong hi hloh kan duh rih lo bantuk a si fawn. Cucaah, kanmah le kanmah lakah "Halkha" tiah hmang usihlaw, miphun dang hngalh ding le rampi kong tibantuk biapipa kan chim le kan ttial tikah Haka (Halkha) tiin maw, asiloah Halkha (Haka) tiin maw ttial usihlaw a tthabik ruahnga tiah ka ruah.\nHalkha khua hi Mizo nih zeitin dah an rak oh hna timi hi atulio i PhD (Musics in Burma) thesis a ttial cuahmah liomi Pu Tawna (Switzerland) nih hun kan chim kho sehlaw a ttha ngai hnga. Mizo tuanbia ah "Mizo pawl nih an fapa(ngakchia) an ttah tikah zeitindah hla in an oih hna" timi hun kan chim kho sehlaw kan fiang ko hnga. Lungthiangte in, Cin Rung\nCung Bik Ling wrote:\nUpatmi careltu hna,\nA tu kar chung hrawng cu Haka khua min auhnak cungcang ah pumpak in nan hmuh/ruah/theih/hngalh ningcang cio in nan hun ttial mi kong ka rel ve I Halkha khua min le a kong he pehtlai in theihchin mi zong tampi kaa chap, a rel zong a nuam. Kei mah pumpaak tu in cun, hi Haka khua min hi, a zei tik lio thawk in le a zei ruang ah dah Halkha, Hakha, Haka khua tiah min an rak sak ti tu cu chim awk ding tamtuk ka ngei lo . Nan ttial mi vial te ah hin kaa rinh , a tling tuk ko cang. Amahbelte, Haka khua hlun ah a chuak le Haka khua hlun in a tthang mi Laimi ka si ve ca ah , zei tin dah Haka khua min hi ka auh ve ti mi kong he pehtalai in tlawmpal hun ttial ta cu ka duh ve.\nKa hngak chiat te in nungak duh/uar ka hun theih ka tlanvaal kaa tiang , Ka Pi ( Ka Pa Nu - 1993 ah a kan thih tak ahhin a kum kum 100 vel ! a si. Laica tangcheu hmenh a kai bal lo naan , Laica in ttial mi Bible ca-uk cu ttha te in a rel khawh ve. Kawl le mirang ca/holh tu cu mu khat hmanh a cip bak lo mi a si. Tangcheu cheuchin cu a awng ve hei ti ko uh sih!) nih a rak kan umpi tik ah kaa tthan pi mi Lai holh zong hi ka Pi tar holh ning le a mah sin hin tampi ka rak I cawn pah rua! Cu ah a tawinak in hun chim duh mi cu, Halkha ti mi biafang aw chuah zong hi a mah ka Pi tar aw chuah ning te a si I, kei zong nih cu cu aw chuah ning te cu kaa lak ve I, tu chun ni tiang zong ah Haka le Hakha tii aw chuah hmang lo in Halkha tii aw chuah in Haka khua auhnak ah ka hman. .......\nPu Tawn-enga wrote:\nDear Cung Bik Ling,\nChin State leh hmun dang a awm Duhlian tawng hmang Hualngo ho in Halkha tia an lo koh leh hriat dan Pi leh Pute hla hlui a tangin tlem in han tar lang ve hlek dawn ta i la. Halkha in Pupa hla: e.g. Va hla aw, Thing par sang aw, Cawpe aw, Thing tawn aw, Cakei fim aw, Bawi kil aw etc. tia hla chi 30 ai a tam an lo neih angin, Hualngo pawh hian Hla do (Bawh hla), Nilen zai, Zailam, Zainem, Kawrnu Zai, Thlang Zai, Chai hla, Hualngo Zai etc.ti in hla chi hrang hrang an lo neih te zinga, Hualngo Zai tih hla ah Halkha tih leh Za Thang tih hmuh theih in a awma.\nHualngo Literature and Cultural Association (HLCA) in a buat saih Zofate Chanchin (1995) lehkhabu page 317 na, Pi leh Pute hla, Hualngo Zai, hla chang (verse) no. 3 na ah he ti hian hla an lo nei a ni. .......Fapa i nuthai ah, Halkha Zathang fanu Puan ang ka thui na'ng e... (Oh my beloved son, I will get you Halkha Zathang's daughter for your wife).\nTuna hma chuan fapa neih hi thil hlu ber pa khat neia ngaih thin a lo nih angin, a pa chuan a fapa duh em em tan chuan duh thu ti hian a sam ta a. E..khai...,ka fapa duat duh tak, lung ngai ma ta che (lung ngai suh) Halkha lal hming thang Za Thanga fa nu ngat,i tan nu pui ah ka neih sak dawn che lawm.... ti in, he hla hi phuah in an lo sa thin ani. Tin, he hla hi Hualngo ho thlang tlak hma (Mizoram lam kal hma), Sap ho Tlangram (Chin State) an thlen hma a tanga phuah leh sak thin ani. (pers..interview)\nM.A in Music (England) fieldword ka neih lai khan Hualngo Zaipawl (singers) te hnen a tangin he hla hi recorded a nih angin staffnotation nen ziah a nia, vawin thleng ka la kawl nghe nghea. Aw le hei zawng hi theih tawka ka han ziah theih chhun chu a nia. A tlin loh na leh fam kim loh na ah min lo hre thiam dawn nia.\nEthnomusicology Dpt, Zurich University,